টলষ্টয় ফাৰ্ম - অসমীয়া ৱিকিপিডিয়া\n১৯১০ চনত টলষ্টয় ফাৰ্মৰ কিছু সদস্য, মহাত্মা গান্ধী আছে,সোঁফালৰ পৰা পঞ্চম শাৰীৰ মাজভাগত\nটলষ্টয় ফাৰ্ম (ইংৰাজী: Tolstoy Farm) আছিল মহাত্মা গান্ধীয়ে তেওঁৰ দক্ষিণ আফ্ৰিকাৰ আন্দোলনৰ সময়ত আৰম্ভ আৰু আয়োজিত প্ৰথম আশ্ৰম। ১৯১০ চনত সৃষ্টি হোৱা এই আশ্ৰমে ট্ৰান্সৱালত, য'ত ই অৱস্থিত আছিল, ভাৰতীয়সকলৰ বিৰুদ্ধে বৈষম্যবিৰোধী সত্যাগ্ৰহ অভিযানৰ মুখ্য কাৰ্যালয় হিচাপে কাম কৰিছিল।\nআশ্ৰমৰ নাম ৰাছিয়ান লেখক আৰু দাৰ্শনিক লীঅ' টলষ্টয়ৰ নামেৰে ৰাখিছিল, যাৰ ১৮৯৪ চনৰ কিতাপ 'দি কিংডম অব গড ইজ উইদিন ইউ'-য়ে গান্ধীৰ অহিংসা বিজ্ঞানক যথেষ্ট প্ৰভাৱিত কৰিছিল।\nগান্ধী সমৰ্থক হাৰমান কালেনবাচে গান্ধী আৰু আন ৭০-৮০জন লোকক তেওঁলোকৰ স্থানীয় আন্দোলন কাৰ্যকৰী হোৱালৈকে তাত বাস কৰিবলৈ অনুমতি দিছিল। কালেনবাচে গোটৰ নামৰ বাবে পৰামৰ্শ দিছিল, যি অতি শীঘ্ৰে থকা আৱাসগৃহ, কৰ্মশালা আৰু এখন বিদ্যালয় ধৰি মুঠ তিনিটা নতুন ভৱন নিৰ্মাণ কৰিছিল। \n↑ "Tolstoy Farm". South African Historical Journal, No. 7. November 1975. http://www.tolstoyfarm.com/the_past.htm.\nFor Johannesburg, see "Gandhi – A Medium for Truth" (link to article in Philosophy Now magazine) Archived 24 March 2014 at the Wayback Machine. Retrieved March 2014.\n↑ Corder, Catherine; Plaut, Martin (2014). "Gandhi's Decisive South African 1913 Campaign: A Personal Perspective from the Letters of Betty Molteno". South African Historical Journal খণ্ড 66 (1): 22–54. doi:10.1080/02582473.2013.862565.\n"https://as.wikipedia.org/w/index.php?title=টলষ্টয়_ফাৰ্ম&oldid=247350"ৰ পৰা অনা হৈছে\nএই পৃষ্ঠাখন ০২ অক্টোবৰ, ২০২০ তাৰিখে ১৯:৩৭ বজাত অন্তিম সংশোধন কৰা হৈছিল।


টিলৌ সংবাদ (কৌতুক) | অসমীয়া কৌতুক || Assamese Jokes\nটিলৌ সংবাদ (কৌতুক)\n***টিলৌ সংবাদ (১)***\n--ক’কা কোলা আৰু আইতা—\nটিলৌ – অ’ পিতৌ, কছোন ক’ ক’কা কোলাৰ (Cocacola) বিপৰীত শব্দ কি ?\nপিতৌ – মই নাজানো, তয়ে কছোন কি ।\nটিলৌ – আইতা বগা ।\n***টিলৌ সংবাদ (২)***\nপিতৌ – অ’ কনটিলৌ, লুকাই থাক, লুকাই থাক ; তোৰ ‘স্কুলৰ চাৰ’ তহঁতৰ ঘৰৰ পদুলি মুখত । এই সোমাব আৰু ।\nটিলৌ – ক’কা, ক’কা (পিচ চোতালত গৈ চিঞৰি চিঞৰি) লুকুৱা লুকুৱা ।\nক’কা/পিতৌ (দুয়ো একেলগে) – কিয় কিয়, তইহে লুকাৱ লাগে । তইহে স্কুল যোৱা নাই দুদিন ।\nটিলৌ – নহয় ক’কা, তুমিহে লুকুৱা কাৰন মইহে তোমাৰ মৃত্যু হৈছে বুলি কৈ স্কুল যোৱা নাছিলো এই দুদিন ।\n***টিলৌ সংবাদ (৩)***\n--টিলৌৰ প্ৰেম আৰু পাইখানা—\nটিলৌ ডাঙৰ হ’ল । কোনোমতে মেট্ৰিক পাছ কৰিলে । দেউতাকে ওচৰৰে চহৰখনৰ কলেজত নাম ভৰ্তি কৰাই দিলে । ল’ৰা ডাঙৰহে হ’ল, স্বভাৱ কিন্তু একেই থাকিল । প্রেমতো পৰিল কিজানি ! দেউতাকক কুটুৰি কুটুৰি মোবাইল নোপোৱাত ক’কাকৰ জমা থকা পইচাৰ পৰাই ললে । পাইখানা কৰিবলৈ গলেও মোবাইল নিবলৈ নেৰা হ’ল । হোৱাই নোহোৱাই খালি মেছেজ দিয়া দিয়ি ।\nএদিন পাইখানাত বহি থাকোতে এটা পেনপেনীয়া প্ৰেমৰ মেছেজ আহিল তাক ভাল পাই থকা ছোৱালীজনীৰ পৰা –\n“যদি টোপনি মাৰি আছা তেতিয়াহলে সপোনবোৰ,\nযদি কান্দি আছা, চকুপানীবোৰ,\nযদি হাহি আছা, হাহিঁবোৰ মোলৈ পঠিয়াই দিবা”\nটিলৌএ লগে লগে মোবাইলত টাইপ কৰি মেছেজ পঠিয়ালে-\n“পাইখানা কৰি আছো, হে হৰি কি কৰো এতিয়া”\n***টিলৌ সংবাদ (৪)***\n--‘ভেকুৱাম ক্লিনাৰ’ আৰু টমেট’ চ’চ—\nটিলৌএ কোনোমতে ‘হায়াৰ চেকেন্দাৰী’ টো পাছ কৰি আৰু পঢ়িবলৈ ইচ্ছা নকৰিলে । বয়সো হৈছে, ক্লাছ নাইন-টেনতে কেইবা বছৰ লাগিল । কিবা এটা কৰাৰ আশাত চহৰত থকা পেহাক-পেহীয়েকৰ ঘৰত থাকিবলৈ ললে । পেহাকে ব্যক্তিগত ‘কোম্পানি’ এটাত চাকৰি কৰে । কিছুদিন যোৱাত পেহাকে ‘ভেকুৱাম ক্লিনাৰ’ ৰ কোম্পানি এটাত ‘কমিছন’ ভিত্তিত চাকৰি এটা ঠিক কৰি দিলে । কোম্পানিটোৱে টিলৌক ১০ দিনৰ ‘ট্রেইনিং’ এটাও দিলে । প্রথম ৫-৬ দিনমান ঘুৰি এটাও বিক্রি কৰিব নোৱাৰিলে । ৭ দিনৰ দিনা জেদত লাগিল, আজি এটা বিক্রি কৰিহে এৰিব, যিমানে কষ্ট নহওঁক কিয় ?\nটিলৌএ ঘুৰি ঘুৰি এঠাইত সুবিধা হব বুলি দৰজাত ‘ন’ক’ কৰিলে । দৰ্জা খোলাৰ পিছত অনুমতিলৈ আপেক্ষা নকৰি একেকোবে ‘ড্ৰইং ৰুম’ পালে । ঘৰত অকল গৃহস্থৰ পত্নীগৰাকীহে আছিল । তেওঁ বুজিলে যে ‘ভেকুৱাম ক্লিনাৰ’ ৰ ‘সেল্সমেন’এ হ’ব । গৃহস্থনীয়ে কিবা কোৱাৰ আগতেই টিলৌএ কিবা জন্তুৰ চাল, নোম, জাবৰ এসোপামান মজিয়াৰ কাৰ্পেটৰ ওপৰত ঢালি দিলে । গৃহস্থনিয়ে হাঁহাকাৰ কৰি উঠিল, ছিঃ ছিঃ কি কৰিলে এইবোৰ , কি হ’ব এতিয়া । গৃহস্থও ঠিক সেই সময়তে ঘৰ আহি সোমাল ।\nটিলৌ – Don’t worry madam, চাওঁক মোৰ এই new & most powerful ‘ভেকুৱাম ক্লিনাৰ’ টোৱে যদি নেক্সট ১০ ছেকেন্দৰ ভিতৰত এই গোটেইখিনি পৰিষ্কাৰ কৰিব নোৱাৰে, তেন্তে মই এই জন্তুৰ চাল, নোম, জাবৰ সোপা খাই পেলাম । মোক এতিয়া আপোনালোকৰ electricity ৰ plug টো দেখুৱাই দিয়ক ।\nগৃহস্থ – আপোনাক সেইখিনি খাবৰ বাবে লগত ছিলি চ’চ বা টমেট’ চ’চ কিবা দিম নেকি ?\nটিলৌ – কি যে কয় আৰু আপুনি, চাই থাককচোন ।\nগৃহস্থনি – য়ে আমাৰ ঘৰত electricity নাই নহয় ।\n***টিলৌ সংবাদ (৫)***\n-- নাকৰ শেঙুন আৰু বিহু—\nটিলৌৰ সৰুৰে পৰা বিহু চোৱাত খুব ৰাপ । মইনা পাৰিজাতেই হওঁক, যিকোনো প্রতিযোগিতাই হওঁক একোৱেই এৰি নিদিয়ে লাগে ভোকে লাগক বা কিবা বেমাৰে হওঁক ।এবাৰ কি হ’ল মানে সৰু কালৰ কথা কৈছো বিহুৰ সময়তে টিলৌৰ পানী ল’গা চৰ্দি লাগিল । নাকৰ পৰা শেঙুনৰ নৈ বৱলৈ নেৰাই হ’ল ।\nহ’লে কি হ’ৱ বিহু চাব এৰিব নেকি । বিহুও চাই আছে পিতৌৰ লগত, এফালে নাকৰে শেঙুনৰ নৈও বৈ আছে । শেঙুনখিনি বৈ আহি ঠিক দুই ওঠৰ মাজ পালে ‘বেকগিয়েৰ’ লগাই আকৌ ‘গেৰেজত’ ভৰাই থৈ দিয়ে । অৱশিষ্ট খিনি জিভাখনেৰে চুজি-মাজি মুখতে ভৰাই লয় । চিট নাপাই দুয়োটাই থিয় দি আছিল, সৰু ল’ৰাক নো কোনে চিট দিব । কাষতে বহি থকা মহিলা এগৰাকীয়ে দৃশ্যটো সহ্য কৰিব নোৱাৰি টিলৌক সুধিলে “ভাইটি তোমাৰ ৰুমাল আছেনে নাই ?”\nহঠাৎ অহা প্রশ্নটো শুনি পকেতত হাত ভৰাই কলে “আছে কিন্তু আপোনাক নিদিওঁ, মাই মোক ৰুমালখন আন মানুহক দিবলৈ মানা কৰিছে ।“\n***টিলৌ সংবাদ (৬)***\n--ঘৰ ভাৰা আৰু ৰামচন্দ্র—\nটিলৌয়ে স্কুলত সাধৰণ জ্ঞানৰ পৰীক্ষা্ত বহিছে...\nপ্রশ্ন (১) :: ৰামচন্দ্রই সীতাক লৈ কিয় ঘৰৰ পৰা ওলাই গৈ অৰণ্যত বাস কৰিছিল ?\nউত্তৰ :: বহু দিন নিশ্চয় ঘৰ ভাৰা দিব পৰা নাছিল ।\nপ্রশ্ন (২) :: সাগৰৰ পানীবোৰ কিয় লুণীয়া হয় ।\nউত্তৰ :: কিয়নো মাছ বোৰৰ ঘাম ওলাই সাগৰৰ পানীতে মিহলি হৈ যায় ।\n***টিলৌ সংবাদ (৭)***\n--চিত্রকৰ টিলৌ আৰু ঘাহ খোৱা বাঘ—\nসৰুৰে পৰা ছবি অকাঁত ৰাপ দেখি দেউতাকে টিলৌক ওচৰৰে ‘আর্ট স্কুল’ খনতে নাম লগাই দিলে । এবছৰ পিছত প্রথম বছৰৰ পৰীক্ষাত বন্য জন্তুৰ ছৱি আকিব দিলে ।\nআঁকাৰ পিছত শিক্ষকে টিলৌক প্রশ্ন কৰিলে “কি ছবি আঁকিছা, বাঘে জানো ঘাহ খাই”\nসেমেনা সেমেনা কৰি মুৰ খজুৱাই ক’লে “ ঠিকে চাৰ বাঘে ঘাহ নাখাই, কিন্তু আজিকালি মাংসৰ যিহে দাম ঘাহ খোৱাৰ বাহিৰে কি উপায় আছে?”\n***টিলৌ সংবাদ (৮)***\n--মৌমাখি আৰু আলহী—\nস্কুলত শিক্ষকে মৌমাখিৰ বিষয়ে পঢ়াই থাকোতে সুধিলে “ তোমালোকৰ কাৰোবাৰ ঘৰত মৌমাখিৰ বাহ আছেনে ?”\nটিলৌয়ে ক’লে “চাৰ আমাৰ ঘৰত আছে ।”\nশিক্ষক :: টিলৌ, তেনেহ’লে তুমিয়েই কোৱাছোন মৌমাখি পালন কৰিলে কি হয় ।\nটিলৌ :: চাৰ ইমান নাজানো, কিন্তু এটা কথা জানো মৌমাখি ঘৰত পুহিলে কামোৰৰ ভয়ত আলহী-অতিথি অহা বাদ দিয়ে ।\n***টিলৌ সংবাদ (৯)***\n--টিলৌ আৰু এটা দুর্ভগীয়া পৰুৱাৰ কাহিনী—\nসাধাৰণ জ্ঞানৰ পৰীক্ষাৰ প্রশ্নকাকতঃ\nপ্রশ্নঃ- এটা পৰুৱাক কেনেকৈ মাৰিবা ? মুঠ ১০ নম্বৰ\n(উত্তৰটো এক্কেবাৰে সহজ, কিন্তু ১০নম্বৰ দিছে, অলপ লিখিলেও নহ’ব । কি কৰা যায় । ভাবি-চিন্তি টিলৌৱে লিখিবলৈ আৰম্ভ কৰিলে)\nউত্তৰঃ- প্রথমতে চেনীৰ লগত জলকীয়া গুৰি মিহলি কৰি লম আৰু তাৰ পিছত সেইখিনি পৰুৱা্টোৰ গাতৰ মুখত থৈ দিম ।\nপৰুৱা্টোৱে সেইখিনি খোৱাৰ পিছত জ্বলা পাই পানী খাবলৈ বিছাৰিব । পানী খোৱাৰ সময়ত পৰুৱা্টোক পানীত পৰাকৈ ঠেলি দিম ।\nপানীত তিতি-বুৰি পৰুৱা্টোৱে নিজৰ গা শুকুৱাবৰ বাবে জুইৰ কাষলৈ আহিব । আগতেই তাতে এটা ‘বম্ব’ থৈ দিম । ‘বম্ব’ টো ফুটি পৰুৱা্টো আঘাতপ্রাপ্ত হ’ব ।\nতাৰ পিছত পৰুৱা্টোক চিকিৎসালয়ৰ আই.সি.ইউ. ত ভর্তি কৰিম । তাতে ডাক্টৰে তাক ‘অক্সিজেন মাস্ক” লগাই দিব ।\nসুবিধা বুজি ‘অক্সিজেন মাস্ক” টো খুলি দিম আৰু তেনেকৈয়ে পৰুৱা্টোক মই মৃত্যুমুখত পেলাম ।\n***টিলৌ সংবাদ (১০)***\n--টিলৌ আৰু দেউতাকৰ তপা মূৰ—\nটিলৌৱে কেইদিনানৰ পৰা এটা কথা ভাবি ভাবি উত্তৰ পোৱা নাই । মাকৰে হওঁক বা তাৰ নিজৰে দেখোন ইম্মান চুলি আছে, তাৰ দেউতাকৰহ চুলি কম মানে তপা মূৰ । সেয়ে এদিন মাককে কথাটো সুধিলে ।\nমাকে উত্তৰ দিলে “আচলতে তোৰ দেউতাই যে বহুত কথা ভাবি থাকে, কিমান চিন্তা কৰিব লাগে; তোৰ পঢ়া-শুনা, ঘৰৰ সা-সামগ্রী, খেতি-বাতি... ইমানবোৰ একেলগে, সেইকাৰনে বুজিলি মোৰ সোনটো” উত্তৰটো দি মাকে এটা সন্তোষৰ হাহিঁ মাৰিলে ।\nঅলপ সময় চিন্তা কৰি টিলৌৱে মাকক আকৌ সুধিলে “ তেনেহ’লে তোৰ মূৰত ইমান চুলি কিয় তাকো দীঘল দীঘল, অ’ বুজিছো তই তাৰমানে এক্কো চিন্তা-ভাবনা নকৰ’”\nলিখিছে : Asomiya Lora at Saturday, July 20, 2013\nLabels: Asomiya gaja, Asomiya Jokes, অসমীয়া কৌতুক, কৌতুক, গাজা, ফুচুৰি, ৰগৰ\n::: ফেচবুকৰ পৰা টকা ঘটাৰ সবাতোকৈ সহজতম উপায়!!! :::\n১০০ টকাৰ নোট\nBiscuit: Assamese JOKE\nউজনিৰ গাজা: Upper Assam Jokes\nএটা স্বপ্নৰ কথোপকথন : অসমীয়া কৌতুক\nভূ দা, দেবু দা, উৰুকা আৰু অলপ চিতল মাছ ...\nThuluk and Swami ji\nপ্ৰেমিক প্ৰেমিকা আৰু ...\nAsaamese Joke: মহিলা সকলে কিয় একেলগে...


Home RUPANAKAR CHOUDHURY SHRADHANJALI ৰূপাংকৰ চৌধুৰী শ্ৰদ্ধাঞ্জলি শ্ৰদ্ধাঞ্জলি\nxukhdukh.com February 23, 2015 RUPANAKAR CHOUDHURY, SHRADHANJALI, ৰূপাংকৰ চৌধুৰী, শ্ৰদ্ধাঞ্জলি,\n(আদ্য শৰ্মা দেৱলৈ সুখ-দুখৰ শ্ৰদ্ধাঞ্জলি)\nসেৱা ল'ব। নাম ক'লে আপুনি হয়তো মোক চিনি নাপাব। আপোনাৰ অজস্ৰ গুণগ্ৰাহীৰ মাজৰ ময়ো এজন। কিন্তু আপোনাক প্ৰথম দেখাতে এক কৌতূহল জাগ্ৰত হৈছিল মোৰ শিশু মনত! আপোনাক আনুষ্ঠানিক ভাৱে চিনি পোৱাৰ আগতে যেন আপোনাৰ ব্যক্তিত্বই সন্মোহিত কৰিছিল।\nআজিৰ পৰা ২৩বছৰ মান আগৰ কথা। চতুৰ্থ শ্ৰেণীত পঢ়ি আছোঁ তেতিয়া। চামতাৰ পৰা বাছত আহি নলবাৰীৰ পোষ্ট অফিচৰ কাষত গাড়ীৰ পৰা নামি খোজ কাঢ়ি গৈ আছোঁ। নলবাৰী ষ্টেট বেংকৰ কাষৰ মাৰুতি হোটেলত সোমাইছোঁ। মই ৰসগোল্লা খাই খুউব ভাল পাওঁ। মামাৰ ঘৰৰ পোৱাৰ আগতে ইয়াত ৰসগোল্লা ২-৩টা মান খুৱাই লৈ যায় মায়ে। তেনেতে দেখিলোঁ শুভ্ৰ বগা বস্ত্ৰত দীঘল চুলিৰে বয়সীয়া ব্যক্তি এজন সোমাই আহিছে হোটেলখনত। হয় গুৰুজী। সেয়া আপুনিয়েই আছিল! হোটেলৰ মালিকে আথে-বাথে আগবঢ়াই নি বহুৱালে আপোনাক। বৰ তৃপ্তিৰে ৰসগোল্লা আৰু চাহ খালে আপুনি। কিন্তু এই অধমে তেতিয়ালৈকে চিনিয়েই পোৱা নাছিলোঁ আপোনাক!\nহোটেলখনত বহুত মানুহ ভৰ্তি হৈ আছিল। কোনোবাই খাই আছিল যদি আন কোনোবাই মিঠাইৰ টোপোলা ঘৰলৈ লৈ গৈ আছিল। কিন্তু ইমানবোৰ মানুহৰ মাজতো সেই দীঘল চুলিৰ ব্যক্তি জন কোন হয় জানিবলৈ উৎসুকতা জন্মিল। মাক সুধিলো- 'চিনি পোৱা নেকি মানুহজনক।' মাই হাঁহি-হাঁহি ক'লে- 'এখেত নলবাৰীৰ গৌৰৱ। আমাৰ সকলোৰে মৰমৰ 'গুৰুজী। ব'লা আশীৰ্বাদ ল'বা।' সেইসময়ত অত্যন্ত লাজকুৰীয়া মই। অচিনাকী মানুহ এজনৰ কাষলৈ কিয়নোঁ যাম এনেকৈ? তথাপি মাই একপ্ৰকাৰ টানিয়েই লৈ গ'ল আপোনাৰ কাষলৈ। আপোনাৰ ভৰি চুই আশীৰ্বাদ ল'লো!\nকিন্তু আপুনি ইমান আপোনভোলা? ইমান সাধাৰণ জীৱন-নিৰ্বাহ কৰিছিল? পিছত গম পালোঁ আপুনিয়েই হেনোঁ আধুনিক অসমৰ সাংস্কৃতিক ক্ষেত্ৰখনৰ অন্যতম খনিকৰ! আপুনি ধৰালৈ এক উজ্জ্বল ভোটাতৰা হৈ নামি আহি নীৰৱে আপোনাৰ সৃষ্টিৰে এক ইতিহাস ৰচি আতৰি গ'ল।\nআঁতৰি হেনো আপুনি সৰুতেও গৈছিল ১৪বছৰ বয়সতে! ঘৰৰ পৰা আঁতৰি সুদুৰ ডিমাপুৰ পাইছিলগৈ আপুনি ১৯৪৩চনত? চাকৰি কৰিবলৈ মন গৈছিল নেকি? তাতেই মনিপুৰ ৰোডত থকা ২২৬ বি অ' ডিত পেইন্টিং বিভাগত চাকৰি কৰিছিল আপুনি। কিন্তু আপুনিটো আজীৱন যাযাবৰ জীৱন শিল্পী! ক'ত শান্তিত থাকিব পাৰিব চাকৰিৰ বান্ধোনত! তাতে মাথোঁ এটা কামতে নিজকে ব্যস্ত ৰাখিব লাগে! আৰু আপুনি জানোঁ একেটা কামকে কৰি শান্তিত থকা মানুহ হয়? আপুনিটো আছিল একেধাৰে- আজন্ম চিত্ৰ শিল্পী, মঠ-মন্দিৰৰ নক্সা অঁকা আৰু পৰিকল্পনা কৰা ভাস্কৰ্য শিল্পী, মৃন্ময় মূৰ্তি বনোৱা কাৰিকৰ, ভ্ৰাম্যমাণ থিয়েটাৰ জগতৰ অন্যতম হোতা, কলা-কৌশলৰ ওস্তাদ, পোহৰ নিৰ্দেশক, অভিনেতা, বিপ্লৱী, সমাজ সচেতন ব্যক্তি, লোক কলাৰ সাধক, চিত্ৰ পট আঁকোতা আৰু তবলা বাদক!!!\nসেই প্ৰাক-স্বাধীন কালতে ঘৰ এৰি আঁতৰি গৈছিল? কম সাহসী নহয় কিন্তু আপুনি? অ আপুনি যে খুউব সাহসী আছিল সেই কথা আপোনাৰে বন্ধু যশস্বী সাহিত্যিক, সাহিত্য-সমালোচক আৰু নলবাৰীৰ আন এক মহীৰূহ, শশী শৰ্মা ছাৰেও স্বীকাৰ কৰিছে- "দেখাত শিল্পী বন্ধু আদ্য শৰ্মা আছিল অঁকৰা-অযথা অতি সামান্য মানুহ। কিন্তু মানসিক চিন্তা-চেতনা আৰু প্ৰতিভাৰে তেওঁ আছিল অসামান্য ব্যক্তি। মানুহে তেওঁক ভয়াতুৰ বুলিও ভ্ৰম কৰিছিল। কিন্তু জীৱনৰ অভিজ্ঞতাৰ পৰা দেখিছিলো যে তেওঁ আছিল অসীম সাহসী। ভয়ৰ ভাব তেওঁৰ অভিনয়হে আছিল।" (উৎস- নিউজ৩০, অসমীয়া প্ৰতিদিন)\nআপোনাৰ সাহিত্যিক বন্ধু, শশী শৰ্মা দেৱে আপোনাক বহুত ওচৰৰ পৰাই পাইছিল। তেখেতে ঠিকেই কৈছে। আপুনি অভিনয় কৰিও ভাল পাইছিল সেয়ে বাস্তৱ জীৱনত ভয়াতুৰ মানুহৰ অভিনয় কৰিছিল। সেয়েহে এই কলাৰ লগত আওপকীয়াভাৱে নিজকে জড়িত কৰি ৰাখি ভ্ৰাম্যমাণ নাট্য দল সমূহৰ চেহেৰাই সলনি কৰি দিছিল আপুনি! সমগ্ৰ অসমৰ লগতে বিদেশতো চৰ্চিত হৈছিল ভ্ৰাম্যমাণ এখন নাট- টাইটানিক।' চৰ্চিত হৈছিল বিশেষকৈ সেই নাটখনৰ কলা-নিৰ্দেশনা। সৌভাগ্য হৈছিল মোৰ কহিনুৰ থিয়েটাৰৰ মঞ্চত সেই নাট উপভোগ কৰাৰ। নাট খনৰ চমকপ্ৰদ কলাৰ নিদৰ্শন দেখি মোৰ লগত একেলগে বহি নাট চাই থকা মোৰ বন্ধুক কৈছিলোঁ- 'এনেকুৱা কলা-নিৰ্দেশনাৰ কাম মাথো ‘গুৰুজী’ৰ দ্বাৰাহে সম্ভৱ।' ভ্ৰাম্যমাণৰ মঞ্চ আপোনাৰ আন এক চমক- 'অনুৰাধাৰ দেশ'। আপোনাৰ কল্পনা শক্তিৰ গভীৰতা তেখেতেও স্বীকাৰ কৰিছে যিজনে 'অনুৰাধাৰ দেশ'ৰ সৃষ্টি কৰিছিল।\nফণীন্দ্ৰ দেৱ চৌধুৰী দেৱে আপোনাক কেনেকৈ প্ৰশংসা কৰিছে শুনকচোন - ".... তেখেতৰ শিল্প নিদৰ্শন দেখিছিলো ভ্ৰাম্যমাণত। সেইবাৰ আদ্য শৰ্মাক লগ পোৱা এক বিশেষ উদ্দেশ্য আছিল। তেখেতে ভ্ৰাম্যমাণৰ 'অনুৰাধাৰ দেশ'ৰ নাট্যৰূপত সাজি উলিয়াইছিল ড্ৰিলিং ৰিগটো। হয়তো জীৱনত তেখেতে কেতিয়াও সমুদ্ৰ গৰ্ভত তেল-গেছৰ অনুসন্ধান কৰা ড্ৰিলিং ৰিগ এটা দেখা নাই: তাৰ ছবিও সাধাৰণ মানুহৰ বাবে ইমান সুলভ নহয়। সেই ৰিগক ভ্র‍াম্যমাণৰ মঞ্চৰ বাবে সাজি উলিওৱাৰ দায়িত্ব অৰ্পিত হৈছিল আদ্য শৰ্মাৰ ওপৰত। ৰতন লহকৰৰ হাতত মই সাধাৰণ স্কেছ এটা আঁকি দিছিলো আৰু খুব সম্ভৱ তাৰ ওপৰতেই নিৰ্ভৰ কৰি আদ্য শৰ্মা, সেই জীৱন শিল্পী গৰাকীয়ে সাজি উলিয়াইছিল, কোনোদিনে তেখেতে বাস্তৱত নেদেখা সেই সামুদ্ৰিক ৰিগ।...." (উৎস- অসমীয়া প্ৰতিদিন)\n১৯২৯চনৰ ৫ নৱেম্বৰত নলবাৰীৰ ক্ষুদ্ৰ মাখিবাহাত অধ্যাপক পাৰাত জন্ম হৈছিল আপোনাৰ। আপোনাৰ পিতৃ চন্দ্ৰনাথ শৰ্মাও এগৰাকী আজন্ম ভাস্কৰ্য শিল্পী আছিল হেনো! আপোনাৰ মাতৃ ঘুনুচাপ্ৰিয়া দেৱীৰ মনত বৰ দুখ আছিল হেনো আপোনাৰ পঢ়া-শুনা সন্তোষজনক নহয় বাবে? শিল্পকলাৰ প্ৰতি আপুনি তেন্তে সৰুৰে পৰাই আকৃষ্ট! সেয়েহে আপুনি সৈন্য বাহিনীৰ চাকৰি বাদ দি ১৯৪৬ চনত নলবাৰীলৈ আহে।\nনলবাৰীলৈ আহি প্ৰথম অৱস্থাত ভুৱন দাসৰ লগত মিলি আপুনি 'চিত্ৰালয়' নামৰ প্ৰতিষ্ঠান এটাত চিত্ৰ শিল্পৰ কাম আৰম্ভ কৰে। পিচত নিজাকৈ আৰম্ভ কৰে ৰং- ভাস্কৰ্যৰ এক প্ৰতিষ্ঠান 'ৰংঘৰ'। এই 'ৰংঘৰ' এটা সময়ত হৈ পৰিল ৰং-তুলিকা, শিল্প-ভাস্কৰ্য, নাটক, গীত-বাদ্য আদিৰ লগত জড়িত সকলোৰে মিলন ক্ষেত্ৰ। আপোনাৰ 'ৰংঘৰ' মজিয়াত হেনোঁ এটা সময়ত একগোট হৈছিল- বিষ্ণু প্ৰসাদ ৰাভা, ফণী শৰ্মা, ত্ৰৈলোক্য নাথ গোস্বামী, সাংসদ হেম বৰুৱা, ড। ভূপেন হাজৰিকা আদি কৰি সমগ্ৰ অসমৰে বিখ্যাত ব্যক্তি সকল! ৰংঘৰত বহিয়েই আপুনি পৰিকল্পনা কৰিছিল আপোনাৰ 'মানস সন্তান'। আজীৱন অবিবাহিত আমাৰ মৰমৰ গুৰুজীৰ নিজৰ সপোনৰ ঘৰ- 'নলবাৰী আৰ্ট স্কুল।\nনতুন প্ৰজন্মক পদ্ধতিগত ভাৱে চিত্ৰকলাৰ প্ৰশিক্ষণ দিয়াৰ উদ্দেশ্যেৰে ১৯৫৪ চনত আপুনি প্ৰতিষ্ঠা কৰে-'নলবাৰী আৰ্ট স্কুল'। এই প্ৰতিষ্ঠানৰ যোগেদি চিত্ৰকলা, ভাস্কৰ্য, নৃত্য-গীত, বাদ্য, অভিনয় আটাইবোৰ দিশতে আপুনি সৃষ্টি কৰিছে অসংখ্য প্ৰতিভাৱান শিক্ষাৰ্থীৰ। নাট্যকাৰ, ভবেন বৰুৱা, অভিনেত্ৰী সীমা বিশ্বাসকে আদি কৰি আৰু কিমান যে প্ৰতিভাৰ সৃষ্টি কৰিছে আপুনি এই অনুষ্ঠানৰ দ্বাৰা! সৃষ্টিৰ মাজতে আপুনি বিচাৰি পাইছিল জীয়াই থকাৰ সাৰ্থকতা, যাৰ চানেকী হৈ ৰ'ব নলবাৰী হৰি মন্দিৰ। নলবাৰীৰ সাংস্কৃতিক কেন্দ্ৰৰ প্ৰাণকেন্দ্ৰ ৰাস মহোৎসৱৰ উদযাপনৰ বাবে ৰাজ্যৰ লগতে সমগ্ৰ দেশতে বিখ্যাত শ্ৰীশ্ৰী হৰিমন্দিৰ। এই হৰিমন্দিৰৰ সামগ্ৰিক পৰিকল্পনাৰ ৰূপকাৰ আছিল আপুনি! ভাস্কৰ্যশৈলীৰ অনুপম নিদৰ্শন এই হৰিমন্দিৰে যুগে-যুগে আপোনাৰ গুণানুকীৰ্তন কৰি থাকিব সদায় গুৰুজী! আপোনাৰ গুণানুকীৰ্তন আন এজন 'নলবাৰী ৰত্ন'ইও কৰিছে।\nনামেই যাৰ পৰিচয়, বসন্ত কুমাৰ ভট্টচাৰ্য ছাৰে আপোনাক তেখেতৰ চেতনাৰ এক অংগস্বৰূপ বুলি বাখ্যা কৰিছে। তেখেতে কৈছে- "... বুকুৰ মাজেদি প্ৰচণ্ড ধুমুহা এছাটি বৈ যোৱা যেন লাগিছে অকস্মাতে। তেওঁৰ বিয়োগত অসমৰ কলা শিলপ জগতৰ যি শূন্যতাৰ সৃষ্টি হ'ল, সি দীৰ্ঘকাললৈ অপূৰণীয় হৈৰ'ব। ব্যক্তিগতভাৱে শৰ্মাদেৱ আছিল মোৰ চেতনাৰ অংগস্বৰূপ।....." (উৎস- নিউজ৩০, অসমীয়া প্ৰতিদিন)\nশূন্যতাৰ সৃষ্টি নিশ্চয় হ'ব বিশেষকৈ 'নলবাৰী আৰ্ট স্কুল' আৰু তাৰ লগতে লাগি থকা আপোনাৰ বাসগৃহত। যোৱা ১৫বছৰে একান্ত ভাৱে আপোনাৰ শুশ্ৰূষাত ব্ৰতি হৈ থকা আপোনাৰ ভতিজা মনোজ দা আৰু ভতিজী বোৱাৰী ৰেখা বৌৰ মনত কেনেকুৱা এক শূন্যতা নমাই থৈ গ'ল আপুনি জানেনে? তেওঁলোকৰ কন্যা সন্তান দুটিক মানে আপোনাৰ নাতি-জী দুজনীক বুকুৰ মাজত সুমুৱাই কান্দি আছে এতিয়াও হিয়া ধাকুৰি। আপোনাক যে তেওঁলোকে নিজৰ পিতৃ-মাতৃতকৈও আপোন বুলি ভাবিছিল! আপোনাৰ নলবাৰী চহৰৰ ভ্ৰমণসংগী প্ৰিয় ৰিক্সাৱালা ধৈৰ্য বৰ্মনেও ফেকুৰি কান্দি আছে কোনোবা চুকত বহি!\nঅসম চৰকাৰৰ বিষ্ণু প্ৰসাদ ৰাভা বঁটা, উৎকৃষ্ট সেৱা বঁটা, ৱাইজমেন ক্লাৱ বঁটা, শিল্পীজ্যোতি উপাধি, নিউ আৰ্টছ প্লেয়াৰ্ছ বঁটা আদি বহুত পাইছে। আপোনাৰ আৱক্ষ মূৰ্তিও সাজিলে ৰাইজে। সকলোৱে আপোনাক নিজৰ গুৰুজী বুলিও আপোন কৰি লৈছে। কিন্তু আপোনাৰ এটা সপোন আছিল। সেই সপোন বুকুত বান্ধিয়েই আপুনি আতৰি গ'ল! আপোনাৰ 'নলবাৰী আৰ্ট স্কুল'ৰ দৰেই আন এক সপোন!\nআপোন বুলি ভাবিছিল আপুনি নলবাৰী আৰ্ট স্কুলক আৰু ইয়াৰ শিক্ষাৰ্থী সকলক। সেই বাবে আপুনি আন এক সপোন দেখিছিল তেওঁলোকৰ ভবিষ্যতৰ বাবে। শিল্পবিধৰ উচ্চ পৰ্যায়ৰ এক আনুষ্ঠানিক শিক্ষানুষ্ঠানৰ সপোন দেখিছিল আপুনি। সেই সপোনৰ নামকৰণো কৰিছিল- 'আদ্য শৰ্মা চাৰু-কলা মহাবিদ্যালয়' হিচাপে। জীৱন্ত অৱস্থাত আপোনাক ঠগ-প্ৰৱঞ্চনাৰে আভূৱা ভৰা ব্যক্তিৰ সংখ্যা বিশেষকৈ ৰাজনীতিবিদৰ সংখ্যা বহুত ওলাব। স্বয়ং মুখ্যমন্ত্ৰী তৰুণ গগৈৰ পৰা আদি কৰি নলবাৰী বিধায়ক জয়ন্তমল্ল বৰুৱা, হিমন্ত বিশ্ব শৰ্মা, নলবাৰীৰ সাংসদ ৰমেন ডেকা, বিজয়া চক্ৰৱৰ্তীকে আদি কৰি ভালেমান ব্যক্তিক আপুনি আবেদন জনাইছিল ইয়াৰ বাবে। আমাৰ দৰে গুণমুগ্ধক আপুনি যথেষ্ট দিলে যাৰ বাবে আমি আজীৱন ঋণী। তথাপি আমি সকলোৱে মিলি যদি অন্তত আপোনাৰ এটা মাত্ৰ সপোন বাস্তৱত ৰূপায়ণ কৰিব পাৰো!\n২২ফেব্ৰুৱাৰী, ২০১৫ত আপুনি সুপুৰীলৈ গ'ল। আপুনি ভাল পোৱা ৰসগোল্লা খাব তাত যিমান মন যায়। চুলিখিনি তেনেকৈ ৰাখিব, ধুনীয়া লাগে আপোনাৰ শুভ্ৰ দীঘল চুলিখিনি। কুশলে থাকিব সেই অজান দেশত- গুৰুজী!\nঅসমীয়াৰ সুখ-দুখৰ পৰিয়াল পাঠক/লেখক সমাজৰ হৈ জনাইছো আপোনালৈ শেষ শ্ৰদ্ধা। আপোনাৰ আত্মাৰ সদগতিৰ বাবে জনাইছো প্ৰভূক অলেখ প্ৰাৰ্থনা।\nআপোনাৰ এজন গুণমুগ্ধ\nTags # RUPANAKAR CHOUDHURY # SHRADHANJALI # ৰূপাংকৰ চৌধুৰী # শ্ৰদ্ধাঞ্জলি\nLabels: RUPANAKAR CHOUDHURY, SHRADHANJALI, ৰূপাংকৰ চৌধুৰী, শ্ৰদ্ধাঞ্জলি


Home > জোনৰ বুকুত পানীৰ সম্ভেদ দি ক'ত হেৰাই গৈছিল চন্দ্ৰযান-১\nসমগ্ৰ দেশবাসীয়ে অপেক্ষা কৰিছিল শুকুৰবাৰৰ মাজনিশাৰ সেই বিশেষ মুহূৰ্তকেইটালৈ। ব্যস্ততাৰ অন্ত নাছিল ভাৰতীয় মহাকাশ গৱেষণা কেন্দ্ৰ চমুকৈ ইছৰোৰ কাৰ্যালয়ত। অধিকাংশ সময়তে যুক্তিক প্ৰাধান্য দিয়া বিজ্ঞানীসকলৰো মন-মগজু ভৰি পৰিছিল অনন্য অনুভৱৰে।\nসময় তেতিয়া নিশা ২ বাজি গৈছে। বিজ্ঞানীসকলৰ অনিসন্ধিৎসু দুচকু কম্পিউটাৰ স্ক্ৰীণত। স্পেচ ছায়েন্সৰ সাংকেতিক ভাষা বুজি নোপোৱা চন্দ্ৰক দেৱতা জ্ঞান কৰি অহা দেশবাসীৰ দুচকু নিৱদ্ধ টিভি অথবা মোবাইলত লাইভ টেলিকাষ্টত। হয়তো বিজ্ঞানৰ বাবে নিশা কোটি কোটি ভাৰতীয় উজাগৰে থকা ঘটনা দেশৰ ইতিহাসত এয়াই প্ৰথম!\nটিকটিককৈ সময়বোৰ আগবাঢ়িছে। তেনেতে আহিছিল সেই খবৰ। জোনবাইৰ বুকুত ছফট লেণ্ডিং কৰিবলৈ লোৱাৰ সময়তে বিক্ৰমৰ সৈতে সংযোগ বিচ্ছিন্ন ইছৰোৰ নিয়ন্ত্ৰণ কক্ষৰ। ইমানখিনি গৈ গৈ শেষ ক্ষণত অঘটন। অৱশ্যে বিজ্ঞানীসকলৰ বাবে মুঠেই অপ্ৰত্যাশিত নাছিল সেয়া। কিয়নো বিজ্ঞানীসকল ভালদৰেই জ্ঞাত যে ব্যৰ্থতাৰ শক্তিশালী ইটাৰেই গঢ়ি উঠিছে আধুনিক বিজ্ঞানৰ সফলতাৰ সুউচ্চ অট্টালিকা।\nকোৱা হয় যে শেষ ভালেই সকলো। এই চন্দ্ৰ অভিযানৰো শেষ ভাল হ’ব বুলিয়েই আশাবাদী আছিল ইছৰোৰ অধ্যক্ষ কে শিৱম। সেয়ে শেষ ভাল নোহোৱাত আৱেগিক হৈ পৰিছিল বিজ্ঞানীগৰাকী। তেওঁক সান্ত্বনা দিবলৈ আগবাঢ়ি আহিছিল প্ৰধানমন্ত্ৰী নৰেন্দ্ৰ মোদী। এনেদৰেই একপ্ৰকাৰ সফল হৈয়ো লক্ষ্যত উপনীত হোৱাত ব্যৰ্থ হৈ পৰে চন্দ্ৰযান-২।\nশেষ ভাল নোহোৱা চন্দ্ৰযান-২ক লৈ সৰ্বত্ৰে এতিয়া সৰৱ চৰ্চা। বিজ্ঞানৰ 'ব’টো বুজি নোপোৱাজনেও জানে চন্দ্ৰযান-২ৰ কথা। পিছে চন্দ্ৰযান-১ৰ কি হৈছিল তাৰ বিষয়ে আমি কিমান জানো? হয়তো বহুতেই নাজানে যে ইয়াৰ পূৰ্বেও ভাৰতে চন্দ্ৰলৈ যান প্ৰেৰণ কৰিছিল।\nচন্দ্ৰযান-২ৰ দৰেই প্ৰায় সদৃশ কাহিনী চন্দ্ৰযান-১ৰো। অৱশ্যে বিজ্ঞানৰ খবৰ ৰখাসকলৰ বাদে সৰ্বসাধাৰণে তাৰ ইমান ভূ পোৱা নাছিল। হয়তো তেতিয়াৰ প্ৰধানমন্ত্ৰী মনমোহন সিঙে নৰেন্দ্ৰ মোদীৰ দৰেকৈ ইছৰোৰ কাৰ্যালয়লৈ গৈ বিজ্ঞানীসকলৰ কাষত থিয় দিয়া নাছিল বা সংবাদ মাধ্যমেও বৰ্তমানৰ দৰেকৈ বাতৰিটো প্ৰচাৰত গুৰত্ব দিয়া নাছিল। সৰ্বসাধাৰণ এই বিষয়ে অজ্ঞ হৈ থকাৰ আন এক কাৰণ হ’ব পাৰে তেতিয়া তথ্য-প্ৰযুক্তি আৰু ছ’চিয়েল মিডিয়া দেশত আজিৰ দৰে প্ৰসাৰিত নাছিল।\n♦ কেতিয়া চন্দ্ৰ অভিমুখে ৰাওনা হৈছিল চন্দ্ৰযান-১?\n২০০৮ চনৰ ২২ অক্টোবৰত পিএছএলভি-এক্সএল ১১ ৰকেটেৰে উৎক্ষেপণ কৰা হৈছিল চন্দ্ৰযান-১। ইয়াত ব্যয় হৈছিল ৩৮৬ কোটি টকা। ৰিম’ট ছেনছিং এই চন্দ্ৰযানখনৰ লক্ষ্য আছিল একমাত্ৰ উপগ্ৰহটোৰ কক্ষপথ। যানখনে কঢ়িয়াই নিছিল হাই ৰিজলুশ্যন ৰিম’ট ছেনছিং সৰঞ্জাম, ছফ’ট আৰু হাৰ্ড এক্স-ৰে ফ্ৰিকুৱেন্সি। চন্দ্ৰৰ পৃষ্ঠভাগৰ মানচিত্ৰ প্ৰস্তুতৰ বাবে জৰীপ, ৰাসায়নিক বৈশিষ্ট্য আৰু বায়ুমণ্ডলৰ ত্ৰিমাত্ৰিক ছবি সংগ্ৰহ আছিল এই অভিযানৰ লক্ষ্য। অধিক গুৰুত্ব দিয়া হৈছিল বৰফ আবৃত হৈ থকা বুলি অনুমান কৰি অহা মেৰু অঞ্চলত। এই অভিযানত চন্দ্ৰযানে ইছৰোৰ ৫ পেলোড (বিশেষ গৱেষণামূলক যন্ত্ৰাংশ)ৰ লগতে বিনামূলীয়াকৈ কঢ়িয়াই নিছিল নাছা, ইএছএ আৰু বুলগেৰিয়ান এৰ’স্পেচ এজেন্সীৰ পেলোড।\n♦ কিমান সফল আছিল চন্দ্ৰযান-১?\nউৎক্ষেপণৰ প্ৰায় এপষেকৰ অন্তত ৮ নৱেম্বৰত চন্দ্ৰৰ কক্ষপথ পাইছিল চন্দ্ৰযান-১। ১৪ নৱেম্বৰত 'মুন ইম্পেক্ট প্ৰব’ চন্দ্ৰযানৰ পৰা বিচ্ছিন্ন হৈ আশা কৰা ধৰণে ইছোৰৰ নিয়ন্ত্ৰণত থাকিয়েই দক্ষিণ মেৰুত খুন্দা মাৰে। ইয়াৰ লগে লগে জোনৰ বুকুত জয়ধ্বজা স্থাপন কৰা চতুৰ্থখন দেশ হোৱাৰ গৌৰৱ অৰ্জন কৰিবলৈ সমৰ্থ হয় ভাৰত। চন্দ্ৰযান-১ৰ আন এক উল্লেখনীয় সফলতা আছিল চন্দ্ৰৰ মাটিত পানীৰ অণুৰ ব্যাপক উপস্থিতিৰ সম্ভেদ লাভ।\n♦ চন্দ্ৰযান-১ৰ ইতিহাস\n১৯৯৯ চনত অনুষ্ঠিত ইণ্ডিয়ান একাডেমী অব ছায়েন্সৰ এক বৈঠকত প্ৰথমবাৰৰ বাবে ভাৰতৰ বৈজ্ঞানিক চন্দ্ৰ অভিযানৰ প্ৰস্তাব গ্ৰহণ কৰা হৈছিল। ২০০০ চনত এই প্ৰস্তাৱক দ্য এষ্ট্ৰনটিকেল ছ’চাইটি অব ইণ্ডিয়াই আৰু এখোজ আগবঢ়াই নিয়ে। লগে লগে ভাৰতীয় মহাকাশ গৱেষণা সংস্থা চমুকৈ ইছৰোৱে নেশ্যনেল লুনাৰ মিছন টাস্ক ফৰ্চ গঠন কৰে। ২০০৩ চনৰ এপ্ৰিল মাহত ১০০ৰো অধিক ভাৰতীয় বিজ্ঞানীয়ে এই বিষয়ে আলোচনাত মিলিত হয় আৰু টাস্ক ফৰ্চৰ প্ৰস্তাৱত অনুমোদন জনাই ভাৰতৰ চন্দ্ৰ অভিযানৰ পথ প্ৰশস্ত কৰে। বিজ্ঞানীমহলৰ এই সিদ্ধান্তৰ পিছত বিষয়তো চৰকাৰলৈ প্ৰেৰণ কৰা হয়। অৱশেষত ২০০৩ চনৰ ১৫ আগষ্টত তেতিয়াৰ প্ৰধানমন্ত্ৰী অটল বিহাৰী বাজপেয়ীয়ে স্বাধীনতা দিৱসৰ ভাষণত ভাৰতৰ চন্দ্ৰ অভিযানৰ সিদ্ধান্তৰ কথা আনুষ্ঠানিকভাৱে ঘোষণা কৰি বিজ্ঞানীসকলক কাম আৰম্ভ কৰিবলৈ আহ্বান জনায়। চৰকাৰৰ অনুমোদনৰ পিছতে বিজ্ঞানীসকলে কাম আৰম্ভ কৰে আৰু সম্পূৰ্ণ ভাৰতীয় প্ৰযুক্তিৰে ৫ বছৰৰ অন্তত সেয়া উৎক্ষেপণৰ বাবে সাজু কৰি তোলে।\n♦ চন্দ্ৰযান-২ৰ ইতিহাস\nচন্দ্ৰযান-১ উৎক্ষেপণৰ যো-জা প্ৰায় চূড়ান্ত হোৱাৰ সময়তে ২০০৭ চনৰ ১২ নৱেম্বৰত ইছৰোৱে ৰাছিয়াৰ মহাকাশ গৱেষণা সংস্থা ৰছকম’ছৰ সৈতে চন্দ্ৰযান-২ প্ৰকল্পৰ বাবে এক চুক্তিত স্বাক্ষৰ কৰে। এই চুক্তি অনুযায়ী অৰবিটাৰ আৰু ৰভাৰৰ বাবে ইছৰো দায়ৱদ্ধ হ’ব আৰু লেণ্ডাৰৰ কাম কৰিব ৰাছিয়াই। সকলো দিশা চালি-জাৰি চাই ২০০৮ চনৰ ১৮ ছেপ্টেম্বৰত প্ৰধানমন্ত্ৰী মনমোহন সিং নেতৃত্বাধীন তেতিয়াৰ কেবিনেটে চন্দ্ৰযান-২ৰ প্ৰকল্পত অনুমোদন জনায় আৰু কাম আৰম্ভ কৰে। ২০০৮ৰ ২২ অক্টোবৰত চন্দ্ৰযান-১ৰ সফল উৎক্ষেপণৰ পিছত ইছৰোৱে ৰছকম’ছৰ সহযোগত ২০০৯ চনৰ আগষ্টত দ্বিতীয়তো চন্দ্ৰ অভিযানৰ বাবে প্ৰেৰণ কৰিবলগীয়া যানখনৰ ডিজাইনিঙৰ কাম সম্পূৰ্ণ কৰি তোলে। সূচী অনুযায়ী চন্দ্ৰযান-২ উৎক্ষেপণৰ বাবে ইছৰোৱে পেলোডো সাজু কৰি তুলিছিল যদিও ৰাছিয়াই লেণ্ডাৰ সময়মতে সম্পূ্ৰ্ণ কৰি তুলিব নোৱাৰা বাবে ২০১৩ চনত অভিযান স্থগিত ৰাখিবলগীয়াত পৰে। ইয়াৰ পিছত উৎক্ষেপণৰ পৰৱৰ্তী সূচী ২০১৬ নিৰ্ধাৰণ কৰা হয় যদিও ২০১৫ পৰ্যন্ত ৰাছিয়াৰ পৰা আশানুৰূপ সহাৰি নোপোৱাত ইছৰোৱে নিজাববীয়াকৈ লেণ্ডাৰৰ কাম আৰম্ভ কৰি ২০১৯ত উৎক্ষেপণৰ সিদ্ধান্ত গ্ৰহণ কৰে।\n♦ চন্দ্ৰযান-১ৰো শেষ ভাল নহ’ল\nচন্দ্ৰযান-১ দুবছৰৰ বাবে চন্দ্ৰৰ কক্ষপথত থাকিব পৰাকৈ নিৰ্মাণ কৰা হৈছিল। কিন্তু ২০০৯ চনৰ ২৮ আগষ্টত নিশা ৮ বজাত ইছৰোৰ নিয়ন্ত্ৰণ কক্ষৰ সৈতে হঠাৎ যোগাযোগ বিচ্ছিন্ন হৈ পৰে চন্দ্ৰযান-১ৰ। এনেদৰে মাত্ৰ ৩১২ দিনতে অন্ত পৰে ভাৰতৰ প্ৰথম চন্দ্ৰ অভিযানৰ। বিজ্ঞানীসকলৰ মতে যানখনে আৰু ১০০০ দিন চন্দ্ৰ কক্ষপথত থাকি ২০১২ৰ শেষৰফালে চন্দ্ৰ বুকুত পতিত হ’লহেতেন। কিন্তু ২০১৬ চনত নাছাৰ অনুসন্ধানত পোহৰলৈ আহে যে যোগাযোগ বিচ্ছিন্ন যানখন তেতিয়াও চন্দ্ৰৰ কক্ষপথতে আছিল।\nচন্দ্ৰযান-১ৰ সৈতে জড়িত বৈজ্ঞানিক উপদেষ্টা মণ্ডলীয়ে জনোৱা মতে কি কাৰণে যানখনৰ যোগাযোগ বিচ্ছিন্ন হৈ পৰিলে সেয়া নিৰূপণ কৰাতো যথেষ্ট দুৰূহ কাৰ্য। সেয়া হ’লেও তেতিয়াৰ ইছৰোৰ অধ্যক্ষ মাধৱন নায়াৰে বিবিচিৰ সৈতে হোৱা এক সাক্ষাৎকাৰত কৈছিল যে হাই ৰেডিয়েশ্যনৰ বাবে কম্পিউটাৰ ছিষ্টেমলৈ শক্তি যোগান প্ৰক্ৰিয়া ব্যাহত হোৱাটোৱেই সংযোগ বিচ্ছিন্ন হৈ পৰাৰ এক কাৰণ হ’ব পাৰে। অৱশ্যে পিছলৈ তথ্য বিশ্লেষণত দেখা গ’ল যে অভাৰহিটিঙৰ বাবেহে শক্তি যোগান প্ৰক্ৰিয়া ব্যাহত হৈ পৰিছিল। কাৰণ যিয়েই নহওক কিয় নিৰ্ধাৰিত সময়ৰ পূৰ্বে সংযোগ বিচ্ছিন্ন হোৱাৰ পিছতে চন্দ্ৰযান-১ক অসম্পূৰ্ণ অভিযান আখ্যা দিবলৈ বাধ্য হৈ পৰে ইছৰো।\n♦ অসম্পূৰ্ণ হ’লেও সফল চন্দ্ৰযান-১ৰ অভিযান\nনিৰ্ধাৰিত ২ বছৰৰ পূৰ্বেই সংযোগ বিচ্ছিন্ন হ’লেও ভাৰতৰ প্ৰথমটো চন্দ্ৰ অভিযানক একপ্ৰকাৰ সফল আখ্যা দিছে বিজ্ঞানীমহলে। চন্দ্ৰযান-১ৰ সৈতে যোগাযোগ বিচ্ছিন্ন হোৱাৰ পিছত কৰা পৰ্যালোচনা বিশ্লেষণত দেখা গৈছে যে যি যি উদ্দেশ্যৰে অভিযান চলোৱা হৈছিল সেই উদ্দেশ্যসমূহৰ ৯৫ শতাংশই সম্পূ্ৰ্ণ হৈছিল। অৰ্থাৎ নিৰ্ধাৰিত সময়ৰ পূৰ্বে যোগাযোগ বিচ্ছিন্ন হ’লেও এক প্ৰকাৰ সফলেই আছিল ভাৰতৰ প্ৰথমটো চন্দ্ৰ অভিযান। এই অভিযানৰ পৰা আহৰণ কৰা অভিজ্ঞতাৰেই ভাৰতীয় বিজ্ঞানীসকলে নিজকে দ্বিতীয়টো অভিযানৰ বাবে সাজু কৰি তুলিবলৈ লাভ কৰিছিল সাহস আৰু প্ৰেৰণা।\n♦ চন্দ্ৰযান-১ আৰু চন্দ্ৰযান-২ৰ পাৰ্থক্য\nচন্দ্ৰযান-১ আৰু চন্দ্ৰযান ২ৰ মূল পাৰ্থক্য এয়াই যে চন্দ্ৰযান-১ত লেণ্ডাৰ নাছিল। কেৱল চন্দ্ৰক কক্ষপথত প্ৰদক্ষিণ কৰি তথ্য সংগ্ৰহ কৰিব পৰাকৈ নিৰ্মাণ কৰা হৈছিল চন্দ্ৰযান-১। আনহাতে চন্দ্ৰযান-২ত কক্ষপথত প্ৰদক্ষিণ কৰি তথ্য সংগ্ৰহ কৰাৰ লগতে বিক্ৰম নামৰ লেণ্ডাৰ উপগ্ৰহটোৰ পৃষ্ঠত অৱতৰণৰ ব্যৱস্থাও আছিল। এই বিক্ৰম লেণ্ডাৰ অৱতৰণৰ সময়তে বিচ্ছিন্ন হৈ পৰে সংযোগ। ইয়াৰ লগতে ওজন, আকাৰ, লক্ষ্য-উদ্দেশ্য তথা প্ৰযুক্তিগত দিশতো আছে যথেষ্ট পাৰ্থক্য।\n♦ ব্যৰ্থতাই বিজ্ঞানৰ সফলতাৰ ছাবিকাঠি\nসফলতা একে দিনে অৰ্জন কৰাতো অসম্ভৱ। আজি আমি যিটো স্মাৰ্টফোন হাতত লৈ পলকতে দেশ-দুনীয়াৰ খবৰ ৰাখিবলৈ সমৰ্থ হৈছো, প্ৰায় সকলো কাম কৰিবলৈ সমৰ্থ হৈছো সেই স্মাৰ্টফোনটোৰ উদ্ভাৱন এদিনতে হোৱা নাই। হাজাৰ গৱেষণা আৰু বিফলতাৰ অন্তত লাভ কৰা বিশেষ বিশেষ জ্ঞানৰ জৰিয়তে বিজ্ঞান-প্ৰযুক্তিয়ে উদ্ভাৱন কৰিবলৈ সমৰ্থ হৈছে আজি আমাৰ হাতত থকা স্মাৰ্টফোনটো। এই স্মাৰ্টফোনটোতো হয়তো ৰৈ গৈছে আৰু অলেখ ক্ৰটি-বিচ্যুতি। সেই ক্ৰটি-বিচ্যুতি আতৰাই দিনে দিনে আৰু অত্যাধুনিক হৈ গৈ থাকিব আমাৰ হাতৰ স্মাৰ্টফোনটো। এনেকৈয়ে দেশে স্বাধীনতা লাভ কৰাৰ পিছতে তেতিয়াৰ বিজ্ঞানীসকলে বিশেষকৈ বিক্ৰম ছাৰাভাইয়ে এইক্ষেত্ৰত যি উদ্যোগ হাতত লৈছিল তাৰ বাবে ভাৰতে আজি দুবাৰকৈ চন্দ্ৰ অভিযান চলাবলৈ সমৰ্থ হৈছে।\nপ্ৰথমটো চন্দ্ৰ অভিযানতো সংযোগ বিচ্ছিন্ন হোৱাৰ পিছত এতিয়া দ্বিতীয় অভিযানতো লেণ্ডাৰৰ সৈতে সংযোগ বিচ্ছিন্ন হৈছে ইছৰোৰ। তাৰ অৰ্থ এয়া নহয় যে বিজ্ঞানীসকল হতাশ হৈ আৰু অভিযান চলাবলৈ বন্ধ কৰিব। দুটাকৈ অভিযানৰ পৰা অৰ্জন কৰা বিশেষ জ্ঞানেৰে আজি নহলেও কাইলৈ যে আধুনিক ভাৰতীয় বিজ্ঞানে চন্দ্ৰক সম্পূৰ্ণকৈ জয় কৰিবলৈ সমৰ্থ হ’ব সেয়া নিশ্চিত।\n♦ চন্দ্ৰ অভিযানৰ পৰা আমি কি শিকিম?\nমহাকাশ বিজ্ঞানৰ সাংকেতিক আৰু তাত্বিক ভাষা আমি সৰ্বসাধাৰণে জনাতো মুঠেই সম্ভৱ নহয়। পিছে দুটাকৈ অভিযানৰ জৰিয়তে আহৰণ কৰা জ্ঞানৰ পৰা এই মুহূৰ্তত আমি ইয়াকেই শিকিব পাৰো যে চন্দ্ৰ প্ৰকৃততে ইমানদিনে ভাবি অহা জোনবাইজনী নহয়। চন্দ্ৰ কোনো দেৱতাও নহয়। চন্দ্ৰ বহুতে বিজ্ঞান বুলি দাবী কৰিব খোজা জ্যোতিষ শাস্ত্ৰই কোৱাৰ দৰে গ্ৰহও নহয়। লগতে চন্দ্ৰক গ্ৰাস কৰা মানুহৰ প্ৰতি কোপ দৃষ্টি নিক্ষেপ কৰা ৰাহু আৰু কেতু নামৰো একো নাই মহাকাশত। এই কথা নীল আমষ্ট্ৰঙে চন্দ্ৰৰ বুকুত অৱতৰণ কৰাৰ সেই দিনাই আমি সকলোৱে উপলব্ধি কৰাৰ প্ৰয়োজন আছিল যদিও নকৰিলো। কিন্তু এইবাৰৰ কথা সুকীয়া। এইবাৰো যদি চন্দ্ৰক লৈ থকা পূৰ্বৰ বিশ্বাস ভাৰতৰ সৰ্বসাধাৰণে সলনি নকৰে তেন্তে সেয়া ভাৰতীয় বিজ্ঞানীসকলে দিনক ৰাতি ৰাতিক দিন কৰি কৰা প্ৰচেষ্টাক কৰা একপ্ৰকাৰৰ অপমান বুলি ক’লেও হয়তো ভুলকৈ কোৱা নহ’ব।\nSource URL: https://newsnextone.com/all-about-chandrayaan-1


দীনবন্ধু (চলচ্চিত্ৰ) - অসমীয়া ৱিকিপিডিয়া\n২০০৪ filmসাঁচ:SHORTDESC:২০০৪ film\nদীনবন্ধুৰ এটি দৃশ্যত তপন দাস\nকৃষ্ণ ৰয়, গোপাল জালান\n১৫ অক্টোবৰ ২০০৪\nদীনবন্ধু হৈছে ২০০৪ চনৰ ১৫ অক্টোবৰত মুক্তি লাভ কৰা মুনিন বৰুৱা পৰিচালিত আৰু কৃষ্ণ ৰয়, গোপাল জালান প্ৰযোজিত এখন অসমীয়া চলচ্চিত্ৰ। ড॰ ভবেন্দ্ৰ নাথ শইকীয়া ৰচিত বহুপঠিত "যৌতুক" নামৰ গল্প আৰু পিছলৈ আৱাহন থিয়েটাৰৰ বাবে লিখা "দীনবন্ধু" নাটকৰ ওপৰত ভিত্তি কৰি এই বোলছবিখন নিৰ্মাণ কৰা হৈছিল। মুখ্য ভূমিকাত অভিনয় কৰা শিল্পীসকল আছিল তপন দাস, অৰুণ নাথ, প্ৰস্তুতি পৰাশৰ, গায়ত্ৰী মহন্ত, নিশিতা গোস্বামী আৰু জুবিন গাৰ্গ। ভাল ব্যৱসায় কৰাৰ উপৰিও ছবিখনে ২০০৪ চনৰ "অসমীয়া ভাষাৰ শ্ৰেষ্ঠ ছবিৰ ৰাষ্ট্ৰীয় বঁটা" (ৰজত কমল) লাভ কৰে।\nদীনবন্ধুৰ এটি দৃশ্যত নিশিতা গোস্বামী আৰু গায়ত্ৰী মহন্ত\nছবিখনত তপন দাস এজন নিম্ন মধ্যবিত্ত শ্ৰেণীৰ চাকৰিয়াল "দীনবন্ধু"। কামত উপঢৌকন নোলোৱাৰ বাবে তেওঁৰ আয়ো সীমিত, কিন্তু তেওঁ সেইখিনিকে পৰিয়ালৰ সুখৰ বাবে খৰচ কৰিবলৈ বিচাৰে। অৰুণ নাথ তেওঁৰ বন্ধু। নিজৰ বিয়াৰ ক্ষেত্ৰত বাধ্যত পৰি তপন দাসে আয়তকৈ অধিক টকা খৰচ কৰি বিয়াখন ধুমধামেৰে পাতে। পিছলৈ পত্নী প্ৰস্তুতি পৰাশৰ নৰিয়াত পৰোঁতে টকা আৰু ভাল চিকিৎসাৰ অভাৱত মৃত্যু ঘটে। তপন দাসে বাধ্যত পৰি খৰচৰ জোৰা মাৰিবলৈ ব্যক্তিগত টিউচনো কৰিবলগীয়া হয়।\nলাহে লাহে তেওঁৰ জীয়েকহঁতৰো বিয়াৰ বয়স হয়। শহুৰৰ ঘৰৰ দাবী মানি লৈ তেওঁ ডাঙৰ জী (গায়ত্ৰী মহন্ত)ৰ বিয়া ধুমাধামেৰে পাতে। কিন্তু সৰু জীয়েক (নিশিতা গোস্বামী)ৰ বিয়াৰ বাবে তেওঁৰ হাতত অলপো টকা নোহোৱাৰ পৰিস্থিতিৰ উদ্ভৱ হয়। তেতিয়া তেওঁ কিদৰে জীৱনৰ আৰম্ভণিৰ পৰা ঘটনাসমূহ বৰ্ণাই কিদৰে নিজৰ আৰু বৰ জীয়েকৰ বিয়াই তেওঁৰ অৰ্থনৈতিক ভেঁটি থানবান কৰিলে সেই বিষয়ে এটা কাহিনী লিখে। সৰু জীয়েক নিশিতা গোস্বামীৰ বিয়াখন ভালকৈ পাতিব নোৱাৰাৰ আত্মগ্লানিত ভুগি তেওঁ পৰোক্ষভাৱে তাইক প্ৰেমিক বিপুল (জুবিন গাৰ্গ)ৰ লগত পলাই যাবলৈ উপদেশ দিয়ে। সকলোবোৰ বুজি তায়ো সেইমতেই ঘৰ এৰি যায়গৈ।\nপূজা মোশ্যন পিকচাৰ্ছ\nছবিখনৰ সংগীত পৰিচালনা কৰে জুবিন গাৰ্গে। গীতৰ কথা ড॰ ভবেন্দ্ৰ নাথ শইকীয়াৰ। বাকীকেইটাৰ কথা জুবিন গাৰ্গৰ।\n1. "ক'ৰ এজাক সপোন যেন বৰষুণ" ভবেন্দ্ৰ নাথ শইকীয়া অনিন্দিতা পাল\n2. "এথেংগিয়া বগলি" জুবিন গাৰ্গ জুবিন গাৰ্গ, সুবাসনা দত্ত\n3. "দেশখন ৰখা হলে" জুবিন গাৰ্গ জুবিন গাৰ্গ\n4. "দিয়া মোক দিয়া" ভবেন্দ্ৰ নাথ শইকীয়া জুবিন গাৰ্গ আৰু অনিন্দিতা পাল\n5. "চায়া দৰে থাকা তুমি" জুবিন গাৰ্গ জুবিন গাৰ্গ, শ্ৰেয়া ঘোষাল\n6. "সপোনৰ দিথকে" জুবিন গাৰ্গ জুবিন গাৰ্গ, শাশ্বতী ফুকন\nট্ৰেক ২, ৩, ৫ আৰু ৬ হৈছে "বোনাচ ট্ৰেক" আৰু বোলছবিখনত প্ৰদৰ্শিত হোৱা নাছিল।\nট্ৰেক ২ আৰু ৫ ৰং চলচ্চিত্ৰৰ পৰা লোৱা হৈছে।\nট্ৰেক ৩ বাৰুদ চলচ্চিত্ৰৰ পৰা লোৱা হৈছে আৰু ট্ৰেক ৬ জুমান-সুমন চলচ্চিত্ৰৰ পৰা লোৱা হৈছে।\n↑ Dinabandhu, Runa Borah\n↑ Munin Baruah profile in Rupaliparda\nদীনবন্ধু সম্পৰ্কে ইণ্টাৰনেট মুভি ডাটাবেছত থকা তথ্য।\n"https://as.wikipedia.org/w/index.php?title=দীনবন্ধু_(চলচ্চিত্ৰ)&oldid=302159"ৰ পৰা অনা হৈছে\nএই পৃষ্ঠাখন ৩০ ছেপ্টেম্বৰ, ২০২১ তাৰিখে ০৯:৪২ বজাত অন্তিম সংশোধন কৰা হৈছিল।


ৰামায়ণত ভগৱান ৰামেও লক্ষমণৰ লগত শৰতৰ মধুৰ স্মৃতি বৰ্ণনা কৰিছে।।\nबर्षा बिगत शरद ॠतु आई\nलछिमन दुखहु परम सुहाई।।\nफुले कास सकल महि छाई\nजनु बरसा कृत प्रगढ बुड़ाई।।\nবাৰিষাৰ সকলো দুখ যেন শৰতৰ আগমনৰ লগে লগে শেষ হৈ যাব ।।এইবাৰ বাৰিষা নৌ যাওঁতেই শৰতৰ আগমন হল।শৰতে যেন আহিবলৈ খৰখেদা কৰিছে।।কাৰ আকুণ্ঠ আহ্বানত শৰতৰ এই খৰখেদা ।।কোনোবা যেন উদ্দাত্ত প্ৰেমিকৰ উদ্বাউল আহ্বানত যেন এইবাৰ শৰত খৰখেদাকৈ নামি আহিল।।তাৰেই আচিলা লৈ মোৰ এই কবিতাট\nএইবাৰ শৰত খৰখেদাকৈ নামি আহিল\nপ্ৰিয়তমা তুমি বাৰু মাতিলা নেকি??\nবৰষাই টালি টোপোলা নাবান্ধোতেই\nশৰত যে নামি আহিল\nতুমি বাৰু মাতিলা নেকি ?\nতুমি পাগলৰ দৰে কি খনযে কৰা\nশৰত শেৱালীফুল ফুলাৰ বতৰ\nশেৱালী ফুলৰ সুমধুৰ সুবাসে মোৰ মন মতলীয়া কৰে।।\nমই জানো তোমাৰো কৰে।\nশেৱালী ফুল তুমি খুব ভাল পোৱা মই জানো।।\nশেৱালী ফুলবোৰ কিয় বাৰু নিশাৰ নিঃশব্দতাত উচুপি উঠে\nনিশাই ফুলি নিশাই সৰে।।।\nনিশাৰ নিঃশব্দতাত নিৰবে মোৰ কাষলৈ আহিবা তুমি।তোমাৰ খোপাত গুজি দিম শেৱালী ফুলৰ এধাৰি মালা।।\nপ্ৰিয়তমা জানানে শেৱালী ফুলৰ সুমধুৰ সুবাসত মই তোমাৰ সান্নিধ্য অনুভৱ কৰো ।।\nআছলতে জানা তোমাৰ সান্নিধ্য পাবলৈ খৰখেদাকৈ শৰতক ময়েই মাতিলো।।।


বাইডেন আউট, কমলা ইন! আমেৰিকা ৰাষ্ট্ৰপতি হ’ব কমলা হেৰিছ... -\nHomeআন্তঃৰাষ্ট্ৰীয়বাইডেন আউট, কমলা ইন! আমেৰিকা ৰাষ্ট্ৰপতি হ’ব কমলা হেৰিছ...\nবাইডেন আউট, কমলা ইন! আমেৰিকা ৰাষ্ট্ৰপতি হ’ব কমলা হেৰিছ…\nনৱেম্বৰ 20, 2021\nবাইডেন আউট, কমলা ইন! আমেৰিকা ৰাষ্ট্ৰপতি হ’ব কমলা হেৰিছ...\nডিজিটেল ডেস্কঃ ছুপাৰ পাৱাৰ আমেৰিকা৷ সামৰিক, অৰ্থনৈতিক, প্ৰযুক্তি আদি সকলো দিশৰ পৰাই উন্নত ৰাষ্টখন৷ সৰ্বশক্তিমান ৰাষ্টখনে কৰা প্ৰতিটো কাৰ্যৰ প্ৰতি বিশ্ববাসীয়ে দৃষ্টি ৰাখে৷ শেহতীয়াকৈ, আমেৰিকা যুক্তৰাষ্টৰ আন এক খবৰে বৰ্তমান সংবাদ শিৰোনাম দখল কৰিছে৷\nকমলা হেৰিছ আমেৰিকা যুক্তৰাষ্টৰ ৪৯ তম উপৰাষ্ট্ৰপতি৷ তেওঁ আমেৰিকা যুক্তৰাষ্টৰ প্ৰথম গৰাকী মহিলা উপৰাষ্ট্ৰপতি৷ চিকিৎসাধীন কাৰণত বৰ্তমান আমেৰিকাৰ ৰাষ্ট্ৰপতি জ’ বাইডেন সাময়িকভাৱে ৰাষ্ট্ৰপতি পদৰ পৰা অব্যাহতি লৈছে৷ তেওঁৰ অনুপস্থিতিত বৰ্তমান আমেৰিকাৰ উপ-ৰাষ্ট্ৰপতি কমলা হেৰিছে ৰাষ্ট্ৰপতিৰ পদৰ দৰে সৰ্ব্বোচ্ছ পদত অধিষ্ঠিত হ’ব৷ হোৱাইট হাউচৰ সূত্ৰ অনুসৰি, ৰাষ্ট্ৰপতি জ’ বাইডেন এনাচষ্টেচিয়াচ গ্ৰহণ কৰিব লগা হোৱা কাৰণে অলপ দিনৰ বাবে অচেতন হৈ থাকিব৷ জ’ বাইডেনৰ অনুপস্থিতিত বৰ্তমান কমলা হেৰিছে আমেৰিকাৰ সকলো দায়িত্ব মুৰ পাতি ল’ব লাগিব৷ অৱশ্যে আমেৰিকাৰ ইতিহাসত এনে কথা কোনো নতুন নহয়৷ পূৰ্বতেও ২০০২ আৰু ২০০৭ চনত তদানীন্তন ৰাষ্ট্ৰপতি জৰ্জ ডব্লিউ বুশে চিকিৎসাৰ বাবে ছুটি লৈছিল। সেই সময়তো, তেতিয়াৰ উপ-ৰাষ্ট্ৰপতিক অস্থায়ী ৰাষ্ট্ৰপতি কৰা হিচাপে নিযুক্তি দিছিল৷\nPrevious articleশীৰ্ষ আৰক্ষী বিষয়াৰ পুত্ৰৰ বাহনে মহটিয়ালে বাইক আৰোহীক, উদ্ধাৰ পিষ্টলো\nNext articleৰুষ্ট প্ৰকৃতি! প্ৰবল বৃষ্টিপাতৰ বাবে প্ৰাণ গ’ল ১৭ জন লোকৰ…ক’ত?\nমানৱ সভ্যতালৈ প্ৰত্যাহ্বান, পৃথিৱীত নতুন ভাইৰাছৰ উৎপত্তি


বিহাৰত বাঢ়িছে কৰোনাত আক্ৰান্তৰ সংখ্যা– News18 Assam\nক'ভিদৰ দ্ৰুত সংক্ৰমণ, ১১ এপ্ৰিললৈ বন্ধ থাকিব শিক্ষানুষ্ঠান! কিন্তু ক'ত?\nUpdated:April 3, 2021, 10:55 PM IST\nLast Updated: April 3, 2021, 10:55 PM IST\nবিহাৰত দ্ৰুতগতিত বৰ্ধিত কৰোনা সংক্ৰমণৰ প্ৰতি দৃষ্টি ৰাখি চৰকাৰে ১১ এপ্ৰিললৈকে সকলো বিদ্যালয় আৰু মহাবিদ্যালয় বন্ধ ৰখাৰ সিদ্ধান্ত লৈছে। কৰোনাৰ অস্বাভাৱিক পৰিস্থিতিৰ প্ৰতি লক্ষ্য ৰাখি মুখ্যমন্ত্ৰী নীতিশ কুমাৰে নিজেই বিষয়াসকলক নিৰ্দেশ দিয়ে।\nমুখ্যমন্ত্ৰী নীতিশ কুমাৰে নিজেই বিষয়াসকলক কৰোনাৰ অস্বাভাৱিক পৰিস্থিতিৰ প্ৰতি দৃষ্টি ৰাখি কৰোনা সংকট ব্যৱস্থাপনা গোটৰ এখন বৈঠক আহ্বান কৰিবলৈ নিৰ্দেশ দিছিল।মুখ্যমন্ত্ৰীৰ নিৰ্দেশত কৰোনা সংকট ব্যৱস্থাপনা গোটৰ এখন বৈঠক অনুষ্ঠিত হৈছিল, য'ত বিহাৰৰ মুখ্য সচিব অৰুণ কুমাৰ, দুৰ্যোগ ব্যৱস্থাপনা বিভাগৰ প্ৰধান সচিব, প্ৰত্যয় অমৃত আৰু শিক্ষা বিভাগৰ অতিৰিক্ত মুখ্য সচিব সঞ্জয় কুমাৰে বিদ্যালয় বন্ধ কৰাৰ সিদ্ধান্ত লৈছে। এই অনুসৰি, সকলো বিদ্যালয়, মহাবিদ্যালয় ১১ এপ্ৰিললৈ বন্ধ থাকিব।\nবৈঠকত ৰাজহুৱা অনুষ্ঠানৰ ওপৰত এক নতুন নিৰ্দেশনা জাৰি কৰা হৈছে। সীমিতসংখ্যক লোকহে বিবাহ বা তেনে অনুষ্ঠানত উপস্থিত থাকিব পাৰিব। দুৰ্যোগ বিভাগৰ প্ৰধান সচিব প্ৰত্যয় অমৃতে কয় যে পৰিস্থিতি অনুসৰি পুনৰ সিদ্ধান্ত লোৱা হ'ব। ৰাজ্যখনত ক'ভিদ আক্ৰান্ত ৰোগী৬০০ ৰ পৰা ৭০০ লৈ বৃদ্ধি হোৱা দেখাৰ পিছত চৰকাৰে শিশুসকলৰ স্বাস্থ্যৰ প্ৰতি দৃষ্টি ৰাখি এই ডাঙৰ সিদ্ধান্ত লৈছে।\nFirst published: April 3, 2021, 10:55 PM IST


বৃক্ক - অসমীয়া ৱিকিপিডিয়া\nবৃক্ক হ'ল মানুহ আৰু আন সকলো মেৰুদণ্ডী প্ৰাণীৰ প্ৰধান ৰেচন অংগ। ই মূত্ৰ উৎপাদন আৰু বহিষ্কাৰ কৰে, আৰু লগতে শৰীৰৰ পানী বা ইলেকট্ৰোলাইট (চদিয়াম, পটাচিয়াম, ইত্যাদি) ৰ ভাৰসাম্য বজায় ৰাখে।  বৃক্কৰ উপদেহীয় অংশইঅন্তঃস্ৰাৱী গ্ৰন্থি হিচাপে কাম কৰে। অঙ্গটি পেৰিট'নিয়ামৰ পাছফালে অবস্থিত। বৃক্ক বক্ষদেশীয় ১২ নং কশেৰুকা (T12) অঞ্চলৰপৰা তৃতীয় ককাঁলৰ কশেৰুকা (L3) পৰ্যন্ত বিস্তৃত। যকৃৎৰ অৱস্থানৰ বাবে সোঁ বৃক্ক বাঁও বৃক্কতকৈ সামান্য তলত অৱস্থিত।\nবৃক্ক, পৃষ্ঠীয় দৃশ্য ( মেৰুদণ্ড আতৰোৱা হৈছে )। \n2 অভ্যন্তৰীণ গঠন\nপ্ৰত্যেক স্তন্যপায়ী প্ৰাণীৰ উদৰ গহ্বৰৰ সন্মুখৰ ফালে পৃষ্ঠভাগত ৰাজহাড়ৰ দুয়োফালে এটাকৈ উৰহী গুটিৰ দৰে ৰঙা বৰণৰ বৃক্ক থাকে।  বৃক্কৰ এপিঠি উত্তল আন পিঠি অৱতল।  অৱতল পৃষ্ঠক বৃক্কীয় নাভি(hilus) বোলে।  এই অংশৰ মাজেৰে ৰক্তনলী স্নায়ু আৰু মূত্ৰনলী বৃক্কৰ ভিতৰলৈ সোমায়।  বৃক্ক সংযোগী কলাৰদ্বাৰা আবৃত হৈ থাকে।  ইয়াক বৃক্কীয় কেপচুল(Renal Capsule) বোলে।  হিলাচৰ চুপিসদৃশ বহল অংশক ৰিনেল পেলভিচ (Renal Pelvis) বোলে।  ইয়াৰ পশ্চাদ অংশৰ পৰা এডাল দীঘল মিহি নলী মূত্ৰনলী ওলায়।  ইয়াৰদ্বাৰা মূত্ৰ বৃক্কৰ পৰা ওলাই মূত্ৰথলীত জমা হয়।  সময়ত মূত্ৰথলীৰ সংকোচনৰ ফলত মূত্ৰ দেহৰ বাহিৰলৈ পঠোৱা হয়। \nঅভ্যন্তৰীণ গঠনসম্পাদনা কৰক\nঅনুদৈৰ্ঘ্য ছেদত বৃক্কৰ বাহিৰৰ অংশক কৰ্টেক্স আৰু ভিতৰৰ অংশক মেডুলা বোলে।  মেডুলা কেইবাটাও শংকু আকৃতিত বিভক্ত হৈ থাকে ইয়াক বৃক্কীয় পিৰামিড বোলে।  বৃক্কীয় পিৰামিডৰ মাজত সোমাই থকা কৰ্টেক্স অংশক বৃক্কীয় কলম বোলে।  পিৰামিডৰ ভিতৰৰ ফালে মেডুলা ক্ৰমে সৰু কেলিক্স আৰু ডাঙৰ কেলিক্সলৈ অগ্ৰসৰ হয়। \nদেহৰ অতিৰিক্ত পানী, বিপাক ক্ৰিয়াৰ ফলত সৃষ্টি হোৱা অপ্ৰয়োজনীয় আৰু ক্ষতিকাৰক জৈৱ আৰু অজৈৱ যৌগবোৰ ৰক্তস্ৰোতৰ পৰা পৃথক কৰি মূত্ৰ হিচাপে দেহৰ পৰা অপসাৰিত কৰাই বৃক্কৰ প্ৰধান কাৰ্য্য। \nৱিকিমিডিয়া কমন্সত বৃক্ক সম্পৰ্কীয় মিডিয়া ফাইল আছে।\n↑ বৃক্ক কি?\n"https://as.wikipedia.org/w/index.php?title=বৃক্ক&oldid=251319"ৰ পৰা অনা হৈছে\nশেষ সম্পাদনা কৰা হৈছে 16 November 2020 তাৰিখে 14:59 বজাত\nএই পৃষ্ঠাখন ১৬ নৱেম্বৰ, ২০২০ তাৰিখে ২০:২৯ বজাত অন্তিম সংশোধন কৰা হৈছিল।\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=40631।


চুলিৰ ঘৰুৱা পৰিচৰ্চা — Vikaspedia\nছালৰ যত্নৰ সমান্তৰালকৈ চুলিকোছাৰ যত্ন লোৱাটো অপৰিহাৰ্য| ৰাসায়নিকযুক্ত প্ৰসাধন সামগ্ৰীৰ ব্যৱহাৰেৰে চুলিৰ যত্ন লোৱাতকৈ কিছুমান প্ৰাকৃতিক উপকৰণেৰে চুলিৰ যতন লোৱা উচিত| ঘৰতে প্ৰস্তুত কৰি ল’ব পৰা তেনে কেইটামান উপকৰণৰ বিষয়ে জানোচোন আহক-\n. দুশ-তিনিশ গ্ৰাম মনিছাল, আমলখি, শিকাকাই সমপৰিমাণে একেলগে গোটেই নিশা পানীত ডুবাই ৰাখিব| পিচদিনা পুৱা সেয়া পানী সিজাই ঠাণ্ডা হবলৈ দিব| ইয়াৰ পিছত সেই মিশ্ৰণত টি ট্ৰি অইল মিহলাব| ইয়াক চুলিৰ ক্লিনজাৰ হিচাপে ব্যৱহাৰ কৰিব পাৰে| বাৰিষাৰ বতৰত মূৰৰ ছালত হোৱা খজুৱতি বা যিকোনো বীজাণুৰ সংক্ৰমণ হ’লে এই ক্লিনজাৰ ব্যৱহাৰৰ ফলত উপকৃত হ’ব| কেমে’মাইল টি, ভিনেগাৰ আৰু নেমুপানী মিহলাই এই মিশ্ৰণ চুলিত সানিলে চুলি উজ্বল হৈ উঠিব|\n. সাধাৰণতে যাৰ চুলি শুকান, তেওঁলোকে চুলিত গোলাপজল ব্যৱহাৰ কৰিব পাৰে|\n. এটা পাত্ৰত মৌৰ সৈতে জলফাই তেল মিহলাই ল’ব| পিচত ইয়াৰ লগত পকা অমিতা পিটিকি লৈ সেই প্ৰলেপ চুলিত ব্যৱহাৰ কৰিব পাৰে| এঘণ্টাৰ পিছত শ্বেম্পুৰে চুলিখিনি ধুই পেলাব|\n. চুলি সৰিলে কেষ্টৰ অইল অথবা আলমণ্ড অইল ব্যৱহাৰ কৰি চাব পাৰে সপ্তাহত তিনিবাৰকৈ| মূৰৰ ছাল সদায় পৰিস্কাৰকৈ ৰখা উচিত|


বদৰুদ্দিন আজমলৰ ‘গামোচা’ বিতৰ্ক! বদৰুদ্দিন আজমলক ধন্যবাদ দিব লাগে বুলিহে ক’লে AIUDF নেতাই|badaruddin-ajmal-gamusa-controversy-aiudf-clarified-tvbipul– News18 Assam\nবদৰুদ্দিন আজমলৰ ‘গামোচা’ বিতৰ্ক! AIUDF নেতাৰ মতে, ধন্যবাদহে জনাব লাগে বদৰুদ্দিন আজমলক\nUpdated:August 23, 2020, 4:33 PM IST\nপবিত্ৰ "জাই নামাজ"ৰ সময়ত গামোচা ব্যৱহাৰ কৰাটোৱে গামোচা খনক সন্মান কৰাটোহে বুজাইছেঃ আমিনুল ইছলাম\nLast Updated: August 23, 2020, 4:33 PM IST\nধুবুৰীৰ সাংসদ বদৰুদ্দিন আজমলৰ গামোচা বিতৰ্ক! বৰ্তমান বিষয়টোৱে ছচিয়েল মিডিয়াতো লাভ কৰিছে ব্যাপক চৰ্চা। অসমীয়াৰ স্বাভিমানৰ প্ৰতীক গামোচাক ভৰিৰে গচকি বদৰুদ্দিন আজমলে নামাজ পঢ়ি থকা ফটো এতিয়া ভাইৰেল হৈ পৰিছে ছচিয়েল মিডিয়াত। আজমলে গামোচাক অপমান কৰা বুলিও মন্তব্য কৰিছে বহুতে। এতিয়া বিষয়টোৰ সন্দৰ্ভত প্ৰতিক্ৰিয়া প্ৰকাশ কৰিছে এআইইউডিএফৰ সাধাৰণ সম্পাদক আমিনুল ইছলামে।\nইছলামে কয় যে, ‘আমাৰ ইছলাম ধৰ্মাৱলম্বী লোকৰ বাবে অতি গুৰুত্বপূৰ্ণ ‘জাই নামাজ’ চাফ চিকুন, পবিত্ৰ কাপোৰৰ ওপৰত পঢ়িব লাগে। আল্লাক সন্তুষ্ট কৰিবলৈ বা দোৱা আদায়ৰ বাবে পবিত্ৰ গামোচা ব্যৱহাৰ কৰি বদৰুদ্দিন আজমলে প্ৰকৃততে গামোচাৰ গুৰুত্ব বঢ়াইছে। কিন্তু আজমলক ধন্যবাদ দিয়াটো দূৰৰ কথা, গুৰুত্ব নুবুজা এচাম স্বাৰ্থলোভী দুৰ্বল মানসিকতাৰ লোকে এই ছবি দেখুৱাই আজমলক হেয় কৰিব বিচৰা কাৰ্যক গৰিহণা দিছো।’\nইফালে শেহতীয়াভাৱে বিজেপিক কৰিবলৈ কংগ্ৰেছ আৰু এআইইউডিএফয়ে মহাজোঁট গঠন কৰিবলৈ আগবঢ়াত বিজেপি দলে শংকিত হৈছে বুলিও কয় বিৰোধী দলটোৰ সাধাৰণ সম্পাদক আমিনুল ইছলামে।\nFirst published: August 23, 2020, 4:33 PM IST


বোধোদয়! বিজেপিৰে মিত্ৰতা কৰি ২৫ বছৰ নষ্ট কৰিলে শিৱসেনাই!\nঅৱশেষত যেন ৰাজনৈতিক বোধোদয় ঘটিল মহাৰাষ্ট্ৰৰ শাসনাধিষ্ঠ ৰাজনৈতিক দল শিৱসেনাৰ! বিজেপিৰ সৈতে ৰাজনৈতিক মিত্ৰতা কৰি ২৫ বছৰ নষ্ট কৰিছিল শিৱসেনাই। এই মন্তব্য আন কাৰোবাৰ নহয়। এইয়া খোদ শিৱসেনাৰ মুৰব্বী উদ্ধৱ ঠাকৰেৰ মন্তব্য।\nশিৱসেনাৰ প্ৰতিষ্ঠাপক বালাচাহেব ঠাকৰেৰ জন্ম জয়ন্তী উপলক্ষে দলীয় সদস্যক সম্বোধন কৰি মুখ্যমন্ত্ৰী উদ্ধৱ ঠাকৰে আক্ৰমণাত্মক হৈ উঠে বিজেপিৰ বিৰুদ্ধে।\nযোৱা বৰ্ষৰ শেষৰ ফালে এক গুৰুতৰ অস্ত্ৰোপচাৰৰ পিছত দীৰ্ঘদিন ধৰি ৰাজহুৱা উপস্থিতিৰ পৰা আঁতৰি থকাৰ সময়ত শিৱসেনা তথা উদ্ধৱ ঠাকৰেক নিৰন্তৰ আক্ৰমণ কৰি অহা বিজেপিক ক্ষুৰধাৰ সমালোচনা কৰে ঠাকৰেই।\nশিৱসেনাই বিজেপিৰ সৈতে মিত্ৰতাত বান্ধ খাই ২৫ বছৰ নষ্ট কৰিছে বুলি পূৰ্বৰ এটা মন্তব্যৰ পুনৰাবৃত্তি কৰি ঠাকৰেয়ে কয়, “মই এতিয়াও পূৰ্বৰ মন্তব্য দোহাৰিছো। আমি বিজেপিৰ পৰা কিয় আঁতৰি গৈছিলো? তেওঁলোকে প্ৰদৰ্শন কৰা ফোঁপোলা হিন্দুত্ব ক্ষমতাৰ বাবে এক নাটকৰ বাহিৰে আন একো নহয়। এইটো দুৰ্ভাগ্যজনক যে আমি তেওঁলোকক ২৫ বছৰ ধৰি লালন-পালন কৰিছিলোঁ।”\nতেওঁ লগতে কয় যে বিজেপিয়ে ‘ব্যৱহাৰ আৰু নিক্ষেপ’ নীতিত বিশ্বাস কৰে। বালাচাহেবে বিজেপিক কৈছিল যে বিজেপিয়ে দেশৰ যত্ন লওক আৰু শিৱসেনাই মহাৰাষ্ট্ৰৰ যত্ন ল’ব। কিন্তু তেওঁলোকেই আমাক বিশ্বাসঘাতকতা কৰিছিল আৰু আমাক বিলীন কৰিবলৈ চেষ্টা কৰি আছিল।\n“আমি তেওঁলোকক ইমান বছৰ ধৰি সহায় কৰিলো আৰু তেওঁলোক জয়ী হোৱাৰ পিছত ব্যৱহাৰ আৰু নিক্ষেপ নীতি গ্ৰহণ কৰিছে।” ঠাকৰেয়ে কয়।\n“আমি হিন্দুত্ব ত্যাগ নকৰো। আমি বিজেপিৰ সৈতে আমাৰ মিত্ৰতা ভংগ কৰিছো কিন্তু হিন্দুত্বৰ সৈতে নহয়” বুলি মন্তব্য কৰি ঠাকৰেই বিজেপি হিন্দুত্ববাদী নহয় বুলি অভিযোগ কৰে।\nহিন্দুত্বক লৈ বিজেপিৰ ওপৰত আক্ৰমণ অব্যাহত ৰাখি ঠাকৰেয়ে কয়, “ব্ৰিটিছসকলৰ দৰে দাসত্বৰ পৰিৱেশ সৃষ্টি কৰাটো হিন্দুত্ব নহয়। প্ৰকৃত হিন্দুসকলে কেতিয়াও এইয়া হ’বলৈ নিদিব।”


Ritza in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Ritza ar byavahar, ppali, parshwakriya, upkaar, kriya-pratikriya aaru satarkatabani\nRitza की जानकारी\nRitza ৰ লাভ আৰু ব্যৱহাৰসমূহ- Ritza Benefits & Uses in Assamese- Ritza ar laabh aaru byavaharsamuh\nRitza ৰ পালি আৰু সেয়া কেনেদৰে ল'ব- Ritza Dosage & How to Take in Assamese - Ritza ar paali aaru xeya kenedore lobo\nRitza ৰ পাৰ্শ্চক্ৰিয়াসমূহ- Ritza Side Effects in Assamese- Ritza ar parshwakriyasamuh\nRitza সংক্ৰান্ত সতৰ্কতাবাণীসমূহ- Ritza Related Warnings in Assamese- Ritza xonkranta xatarkatabanisamuh\nঅইন দৰৱৰ সৈতে Ritzaৰ গুৰুতৰ ক্ৰিয়া-প্ৰতিক্ৰিয়া- Severe Interaction of Ritza with Other Drugs in Assamese- Oinor xoite Ritza ar gurutor kriya-pratikriya\nRitza মতভেদসমূহ- Ritza Contraindications in Assamese- Ritza nishedhsamuh\nRitza ৰ বিষয়ে সততে সোধা প্ৰশ্নসমূহ- Frequently asked Questions about Ritza in Assamese- Ritza ar bikhoye satate xodha prashnasamuh\nখাদ্য আৰু মদৰ সৈতে Ritza ক্ৰিয়া-প্ৰতিক্ৰিয়া- Ritza Interactions with Food and Alcohol in Assamese- khadya aaru modor xoite Ritza kriya-pratikriya\nRitza ৰ লাভ আৰু ব্যৱহাৰসমূহ - Ritza Benefits & Uses in Assamese - Ritza ar laabh aaru byavaharsamuh\nRitza তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nRitza ৰ পালি আৰু সেয়া কেনেদৰে ল'ব - Ritza Dosage & How to Take in Assamese - Ritza ar paali aaru xeya kenedore lobo\nRitza-ৰ উপাদানসমূহ - Ritza Active Ingredients in Assamese - Ritza-ar upadaansamuh\nRitza ৰ পাৰ্শ্চক্ৰিয়াসমূহ - Ritza Side Effects in Assamese - Ritza ar parshwakriyasamuh\nগৱেষণাৰ ভিত্তিত, Ritza ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nRitza সংক্ৰান্ত সতৰ্কতাবাণীসমূহ - Ritza Related Warnings in Assamese - Ritza xonkranta xatarkatabanisamuh\nRitza-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nRitza এ গৰ্ভৱতী মহিলাৰ ক্ষেত্ৰত অপ্ৰয়োজনীয় প্ৰভাৱ পেলাব পাৰে। আপুনি যদি তেনেকুৱা পাৰ্শ্ব-প্ৰতিক্ৰিয়া অনুভৱ কৰে, Ritza খোৱা লগে লগে বন্ধ কৰক। ইয়াক পুনৰাই ব্যৱহাৰ কৰাৰ পূৰ্বে আপোনাৰ চিকতসকৰ পৰামৰ্শ লওক।\nRitza-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nRitza ৰ স্তন্যপায়ীসকলৰ ক্ষেত্ৰত পাৰ্শ্ব-প্ৰতিক্ৰিয়া অতি কম বা নায়েই। গতিকে আপুনি ইয়াক চিকিতসকৰ পৰামৰ্শ অবিহনেই গ্ৰহণ কৰিব পাৰে।\nবৃক্কত Ritza কি প্ৰভাৱ দেখা গৈছে?\nRitzaৰ বৃক্কত মৃদু পাৰ্শ্ব-প্ৰতিক্ৰিয়া থাকিব পাৰে। বেছিভাগ মানুহেই বৃক্ক ত কেতিয়াও একো প্ৰভাৱ পৰা নেদেখিব।\nযকৃতত Ritza কি প্ৰভাৱ দেখা গৈছে?\nRitzaৰ পাৰ্শ্ব-প্ৰতিক্ৰিয়াই কেতিয়াবাহে কলিজা ক প্ৰভাবিত কৰে।\nহৃদযন্ত্ৰৰ ক্ষেত্ৰত Ritza ৰ কি প্ৰভাৱ দেখা গৈছে?\nহৃদয় ৰ বাবে Ritza কেতিয়াবাহে ক্ষতিকাৰক।\nঅইন দৰৱৰ সৈতে Ritzaৰ গুৰুতৰ ক্ৰিয়া-প্ৰতিক্ৰিয়া - Severe Interaction of Ritza with Other Drugs in Assamese - Oinor xoite Ritza ar gurutor kriya-pratikriya\nRitza তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nRitza মতভেদসমূহ - Ritza Contraindications in Assamese - Ritza nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Ritza লোৱা অনুচিত যাতে -\nRitza ৰ বিষয়ে সততে সোধা প্ৰশ্নসমূহ - Frequently asked Questions about Ritza in Assamese - Ritza ar bikhoye satate xodha prashnasamuh\nএই Ritza-এ অভ্য়াস বা নিচাৰ সৃষ্টি কৰে নেকি?\nRitzaৰে অভ্যাস গঠনৰ কোনো কথাৰ প্ৰতিবেদন পোৱা নাই।\nনহয়, মগজু খটাবলগা কোনো কাম আপুনি কৰাটো অনুচিত, আপুনি Ritza লোৱাৰ পিছত সেয়া সক্ৰিয় কিয়নো আৰু সতৰ্ক থকাটো প্ৰয়োজনীয়।\nহয়, চিকিত্সা পৰামৰ্শ অনুসাৰেহে Ritza লওক।\nনহয়, মানসিক ৰোগৰ চিকিত্সাৰ ক্ষেত্ৰত Ritzaৰ ব্যৱহাৰ প্ৰভাৱশালী নহয়।\nখাদ্য আৰু মদৰ সৈতে Ritza ক্ৰিয়া-প্ৰতিক্ৰিয়া - Ritza Interactions with Food and Alcohol in Assamese - khadya aaru modor xoite Ritza kriya-pratikriya\nখাদ্য আৰু Ritzaৰ ক্ৰিয়া-প্ৰতিক্ৰিয়া\nআপনি খাদ্যৰ সৈতে Ritza ল'ব পাৰে।\nমদ আৰু Ritzaৰ মাজৰ প্ৰতিক্ৰিয়া\nগৱেষণাৰ অভাৱ হেতুকে, মদৰ সৈতে Ritza লোৱাৰ পাৰ্শ্চক্ৰিয়াৰ বিষয়ে তথ্য নাই।\nRitza ৰ অনুকল্প - Substitutes for Ritza in Assamese\nআপুনি বা আপোনাৰ পৰিয়ালৰ কোনোবাই Ritza লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Ritza ব্যৱহাৰ কৰিছিল নেকি?\nআপুনি কিমান পৰিমাণে Ritza সেৱন কৰিছিল?\nআপুনি Ritza ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Ritza সেৱন কৰে?


চাকৰিয়ালসকলৰ বাবে ভাল খবৰ ! বৃদ্ধি পাব পাৰে অৱসৰৰ সময় আৰু পেঞ্চনৰ ধন...– News18 assam\nGood News: চাকৰিয়ালসকলৰ বাবে ভাল খবৰ ! বৃদ্ধি পাব পাৰে অৱসৰৰ সময় আৰু পেঞ্চনৰ ধন...\nচাকৰি বিচৰাসকলে সোনকালেই ভাল খবৰ পাব পাৰে। প্ৰধানমন্ত্ৰীৰ Economic Salakar Samiti (EAC) পৰামৰ্শ দিছে যে দেশত কাম কৰা লোকসকলৰ বয়সৰ সীমা বৃদ্ধি কৰিব লাগে৷ অৱসৰৰ বয়স বৃদ্ধিৰ লগতে সাৰ্বজনীন পেঞ্চন ব্যৱস্থাও প্ৰৱৰ্তন কৰিব লাগে৷\nLast Updated : August 20, 2021, 12:51 IST\nচাকৰিয়ালসকলে সোনকালেই ভাল খবৰ পাব পাৰে। প্ৰধানমন্ত্ৰীৰ Economic Salakar Samiti (EAC) পৰামৰ্শ দিছে যে দেশত কাম কৰা লোকসকলৰ বয়সৰ সীমা বৃদ্ধি কৰিব লাগে৷ অৱসৰৰ বয়স বৃদ্ধিৰ লগতে সাৰ্বজনীন পেঞ্চন ব্যৱস্থাও প্ৰৱৰ্তন কৰিব লাগে৷\nEAC-ৰ মতে, প্ৰতি মাহে কমেও ২ হাজাৰ টকাৰ পেঞ্চন প্ৰদান কৰিব লাগে। অৰ্থনৈতিক পৰামৰ্শদাতা সমিতিয়ে দেশৰ জ্যেষ্ঠ নাগৰিকসকলৰ বাবে উন্নত ব্যৱস্থা প্ৰদান কৰাৰ পোষকতা কৰিছে।\nজ্যেষ্ঠ নাগৰিকৰ সংখ্যা ৩২ কোটি হ'ব\nবিশ্ব জনসংখ্যা প্ৰস্পেক্টাছ ২০১৯ অনুসৰি, ২০৫০ চনৰ ভিতৰত ভাৰতত প্ৰায় ৩২ কোটি জ্যেষ্ঠ নাগৰিক থাকিব ৷ ই দেশৰ জনসংখ্যাৰ প্ৰায় ১৯.৫ শতাংশ হ'ব৷ ভাৰতৰ জনসংখ্যাৰ প্ৰায় ১০ শতাংশ বা ১৪ কোটি লোক ২০১৯ চনত জ্যেষ্ঠ নাগৰিক শ্ৰেণীত আছে ৷\nদক্ষতা বিকাশৰ ওপৰত গুৰুত্ব দিয়া\nপ্ৰতিবেদনখনে পৰামৰ্শ দিয়ে যে কেন্দ্ৰীয় আৰু ৰাজ্য চৰকাৰে এনে নীতি প্ৰস্তুত কৰা উচিত যিয়ে দক্ষতা বিকাশৰ ওপৰত অধিক গুৰুত্ব দিয়ে। এই প্ৰচেষ্টাত অসংগঠিত খণ্ড, দূৰৱৰ্তী অঞ্চলত বাস কৰা সকলো লোক অন্তৰ্ভুক্ত থাকিব লাগে।\nFirst published: August 20, 2021, 12:51 IST


অকুতোভয়! প্ৰকাণ্ড দুই অজগৰ কান্ধত লৈ নাচি-বাগি ভাইৰেল হ’ল কোন যুৱক? | Asom Live 24\nঅকুতোভয়! প্ৰকাণ্ড দুই অজগৰ কান্ধত লৈ নাচি-বাগি ভাইৰেল হ’ল কোন যুৱক?\nদুটা পূৰ্ণবয়স্ক প্ৰকাণ্ড অজগৰ৷ দৈৰ্ঘ্য প্ৰায় ২০ ফুট৷ ইচ্ছা কৰিলেই অজগৰ দুটাই টিলিকতে এটা মানুহক ভক্ষণ কৰি থ’ব পাৰে! কিন্তু এনে দুটা প্ৰকাণ্ড অজগৰক কান্ধত লৈ নাচি-বাগি সামাজিক মাধ্যমত ভাইৰেল হৈছে এগৰাকী যুৱক৷\nযুৱকজনৰ এই অকুতোভয় কাণ্ডৰ ভিডিঅ’ প্ৰত্যক্ষ কৰি বহুলোক হতভম্ব হৈ পৰা দেখা গৈছে৷ বৰ্তমান সামাজিক মাধ্যমত ভাইৰলে হোৱা ভিডিঅ’টোত ইন্দোনেছিয়াৰ এজন যুৱকে দুটা প্ৰকাণ্ড অজগৰক কান্ধত লৈ নাচি বাগি থকা প্ৰত্যক্ষ কৰা গৈছে৷\nউল্লেখ্য যে ইয়াৰ কিছুদিন পূৰ্বে অন্য এজন যুৱকে এটা বিষাক্ত কোব্ৰাৰ মূৰত চুমা খোৱাৰ ভিডিঅ’ ভাইৰেল হৈছিল৷ উক্ত শিহৰণকাৰী ভিডিঅ’ৰ পিছতে ভাইৰেল হোৱা এই ভিডিঅ’টোৱে এতিয়া সামাজিক মাধ্যমত চাঞ্চল্যৰ সৃষ্টি কৰা পৰিলক্ষিত হৈছে৷\nঅৰ্থাৎ সামাজিক মাধ্যমত ইটোতকৈ সিটো চৰা দৰে এক অঘোষিত প্ৰতিযোগিতাৰহে যেন আৰম্ভ হৈছে৷\nলগতে পঢ়ক শ্বেয়াৰ বজাৰত টকাৰ উজান। কিয় কমিছে পেনি ষ্টকৰ দাম?\nপ্ৰসংগক্ৰমে উল্লেখ্য যে অজগৰ সাপ মূলতঃ আফ্ৰিকাৰ ছাহাৰা, নেপাল, ভাৰত, বাংলাদেশ, দক্ষিণ-পূৱ পাকিস্তান, অষ্ট্ৰেলিয়া, ফিলিপাইনছ আদিত পোৱা যায়৷\nআনহাতে, ভিডিঅ’টোত দেখা পোৱা অজগৰ সাপ দুটা হৈছে ‘ৰেটিকুলেটেড’ প্ৰজাতিৰ৷ এই প্ৰজাতিৰ অজগৰ সাধাৰণতে দক্ষিণ-পূৱ এছিয়াত দেখা যায়৷\nTags: asom live 24assam ka tazza khabarassam live 24axom live 24axom live 24 digitalbest news channel in assamBest news channel of assamBest News Portal in AssamPythonviral video


মই তুমি নে তুমি মই?-পার্থ প্ৰতীম শৰ্মা – ফটাঢোল\nদিনটোৰ ব্যস্ততাৰ পিছত গধূলি ঘৰলৈ আহি হাত-মুখ ধুই অলপ ৰেষ্ট লৈ মোৰ নৈমিত্তিক কামফেৰাৰ বাবে সাজু হৈছোঁ। নৈমিত্তিক মানে, এতিয়াতো প্ৰায় প্ৰত্যেকটো কামেই নৈমিত্তিক হৈ পৰিছে। পুৱা উঠা, ব্ৰেডজাতীয় কিবা এটা খাই গা-পা ধুই অফিচলৈ বুলি ওলাই যোৱা, দিনটো অফিচৰ সময়খিনি কেনেবাকৈ পাৰ কৰি ঘূৰি আহি হোটেলতে সন্ধিয়াৰ চাহকাপ খাই আহি এনেকৈ বহি অলপমান নিচা কৰি ছুইগীত কিবা এটা অৰ্ডাৰ কৰি খাই শুই থাকিম। ভাত দুপৰীয়াৰ অফিচ কেণ্টিনতে যি ভালকৈ খোৱা হয়। তেনেকৈয়ে চলি আছে জীৱন।\nমদৰ বটলটোৰপৰা মদ অলপ গিলাছটোত বাকি লৈছিলোঁ মাত্ৰ, তেওঁ আহি কাষতে বহিল। এই মানুহজনো বৰ কামোৰ। মই অশান্তি পাওঁ এওঁ আহিলে। পিচে আজিকালি তেওঁৰ বাহিৰে মোক খবৰ সোধা মানুহো নাই আন কোনো। প্ৰত্যেকদিনাই শেষত গৈ এওঁৰ লগতেই এখন কাজিয়া হয়। যোৱাবাৰ এওঁক ইমান বেয়াকৈ কৈছিলোঁ যে এওঁ আৰু কাহানিও নাহিব বুলিয়েই ভাবিছিলোঁ। তথাপিও তেওঁ আহিল। ঘৰলৈ অহা আলহী। বেয়া পালেও মুখত কৃত্ৰিম হাঁহি এটা লৈ তেওঁক সুধিলোঁ-\n: কেনে আছা? বহুদিনৰ মূৰত দেখিলোঁ।\n: তোমাৰ কেনে? তোমাৰ ভাল যদি মোৰো ভাল।\n: হাঃ হাঃ। সলনি হোৱা নাই তুমি। একদম আগৰ দৰেই আছা মানে।\n: মই কাহানিও সলনি নহওঁ। একেই থাকোঁ।\n: জানোঁ। সেইকাৰণে মানুহে তোমাক গতিয়াই দিয়ে । আৰে, সময়ৰ লগত সলনি হ’বই লাগিব। ৰুল অফ নেচাৰ।\n: ৰুল অফ নেচাৰ নহয় দেই। নেচাৰক এনেই বদনাম নকৰিবা।\n: বাৰু বাৰু। কোৱাচোন, কিবা কামত আহিছিলা?\n: কাম? নাই নাই কাম তেনেকৈ একো নাই। বহুদিনৰপৰাই আহিব খুজি আছিলোঁ। পিছে তোমাৰ ব্যস্ততা! দিনটো কামত ব্যস্ত। গধূলি আহি মুখ-হাত ধুইয়েই বটল খুলিয়েই লোৱা। আৰু সেইবিধ ধৰাৰ পিছত মইনো কি কথা ক’ম! তাৰপিছত তোমাৰ দুনীয়াই বেলেগ!\n: হাঃ হাঃ। ভাল জমাইছা। কি কৰিবা অ’। জীৱনটো কোনফালে গৈ আছে ধৰিবই পৰা নাই। আনকি গৈ আছেনে নাই সেইটোও ধৰিব পৰা নাই। ইউনিভাৰ্চিটি এৰাৰ পিছৰেপৰা কোনফালে কি কৰি আছোঁ একো ততেই পোৱা নাই মই।\n: তাইলৈ মনত পৰে?\n: কোনজনী ‘তাই’ৰ কথা কৈছাবা?\n: কোনজনী মানে তাৰ পিছত আৰু কোনোবা আহিল নেকি?\n: আৰু দুজনী আহি ঘূৰি গ’ল। হাঃ হাঃ।\n: ধেৎ তেৰি। মই আকৌ ভাবিছিলোঁ তুমি তাইৰ দুখতে চেণ্টি ফালি খাই থাকা বুলি!\n: আবে ইমানো ইমচ’নেল নহয় মই। মই জানো হোৱাট লষ্ট ইজ লষ্ট। ঐ শুনানা, তুমিতো এইবিধ বেয়া পোৱা বুলি জানোঁ। কিন্তু মোৰ অভ্যাস যে, মই অলপ ধৰি দিলে বেয়া পাবা নেকি?\n: মই বেয়া পাওঁ বুলি তুমি ইতিমধ্যে জানাই। কিন্তু তাৰপিছতো তুমি খাবা বুলি ময়ো জানোঁ।\n: (এটা চিপ লৈ) তোমাৰ এই কথাটো মোৰ ভাল লাগে বুজিছা। এই যে লিবাৰ্টিখিনি মানুহক দিয়া। সেইটো ভাল কথা।\n: তুমিওতো এয়েই, মানুহক নিজৰ মতে থাকিবলৈ দিয়া। কিয় মনত নাই, তাই যেতিয়া কোনো কাৰণ নেদেখুওৱাকৈ তোমাক এৰি যাবলৈ বিচাৰিছিল, তুমিও লগে লগে “তুমি যেনেকৈ সুখী হোৱা মই তাতেই সুখী” বুলি কৈছিলা!\n: তুমি বে মোৰ দুখতি ৰগ মে হাথ ৰাখিবলৈ আহিছা। সেইটো চেপ্টৰ ক্লজ কৰা বে। সেইজনীৰ পিছত আৰু দুজনী আহি গুচি গ’ল।\n: ইহঁত দুজনী কিয় গ’ল আকৌ?\n: এহ মোৰ আদৰ্শবাদী কবিতা দুটামান পঢ়ি মোৰ প্ৰেমত পৰিছিল। পিচে যেতিয়া গম পালে মই সঁচাকৈয়ে আদৰ্শবাদী মানুহ, ব’ৰ হৈ গুচি গ’ল।\n: এইটো আকৌ কেনেকুৱা কথা হ’ল! আদর্শবাদী চিন্তা ভাল পাই কিন্তু আদৰ্শবাদী মানুহ ভাল নাপায়।\n: মই জানিছিলোঁৱেই এইটো তোমাৰ মূৰৰ ওপৰেৰে যাব। মানে সিহঁতক কেনেকুৱা মানুহ লাগে জানা? এই ধৰা মই দুৰ্নীতি কৰিব নালাগে বুলি ভাষণ দিলোঁ। জাউৰিৱে জাউৰিয়ে হাত চাপৰি পালোঁ। কিন্তু তাৰ পিছতেই মই নিজেই দুৰ্নীতিত লিপ্ত হ’লোঁ। কাৰণ , আদৰ্শবাদী কথাবোৰ শুনিবলৈয়ে ভাল, আচলত কাম নাই।\n: কিয় কাম নহ’ব অ’। কিছুমান মানুহে সেই আদর্শবোৰক মনেপ্ৰাণে মানিছিল আৰু কিছুমানে এতিয়াও মানি আছে বাবে পৃথিৱীখন চলি আছে।\n: আবে জীৱনে এনেই বহুত কামোৰ দি আছে বে, তুমিও ষ্টাৰ্ট নকৰিবা প্লিজ! এইকাৰণেই মই আহিয়েই মালটো খাই দিওঁ। মই জানোঁ- অলপ দেৰি হ’লেই তুমি আহি এইবোৰ বেবেৰিবাং কথা বকি থাকিবা।\n: মোৰপৰা পলাব পাৰিবা জানো?\n: আৰে নোৱাৰোঁ। তুমিয়েই কাল হ’লা মোৰ বাবে। এনেকুৱা আদৰ্শবাদী কথা তোমাৰ বাহিৰে মোক কোনেও নকয়। তুমি নথকাহেঁতেন মোৰ জীৱনত ইমান যন্ত্ৰণা নহয়। তুমিয়েই বৰবাদ কৰিলা মোক। তুমি নথকাহেঁতেন তেতিয়াই অলপ টকা ঘোঁচ দি সেই চাকৰিটো কিনি থলোঁহেঁতেন। তুমি নথকাহেঁতেন মোৰ লগৰ ছোৱালীজনীক অশ্লীল আচৰণ কৰা পি. এইচ. ডি.-ৰ গাইডজনক মই নামাৰিলোঁহেঁতেন, আজি এটলিষ্ট পি. এইচ. ডি. হ’লদাৰ হৈ থাকিলোঁহেঁতেন। যিজনী ছোৱালীৰ কাৰণে মই ছাৰৰ লগত যুদ্ধ কৰিলোঁ তাই কি কৰিলে জানাইতো? সেইজন ছাৰৰ অধীনত পি. এইচ. ডি. কমপ্লিত কৰিলে। বিচাৰত ক’লে- ছাৰে হেনো তাইক বেয়া ব্যৱহাৰ কৰাই নাছিল, মই ব্যক্তিগত আক্ৰোশৰ বাবে হেনো ছাৰক অপদস্ত কৰিছিলোঁ। চালা মোক আদৰ্শৰ কথা ক’বলৈ আহে! আবে সঁচা কওঁ, তুমি নথকাহেঁতেন মই সাগৰিকাক বিয়া পাতি আজি সুখৰ সংসাৰ কৰি থাকিলোঁহেঁতেন। ইয়াতে বহি গিলাছত মদ বাকি ট্ৰেজেদি ফালি নাথাকিলোঁহেঁতেন। কে(অশ্লীল), আদৰ্শৰ কথা মোক কয়!\n: মই জানোঁ তুমি কষ্টত আছা। কিন্তু কষ্টত থকা মানেই জানো ভুল? শুদ্ধ জানো তুমিয়েই নহয়।\n: কিন্তু সুখ? মোৰ সুখ ক’ত? মই যদি শুদ্ধ তেন্তে মোৰ ভাগৰ সুখ ক’ত?\n: সুখ আছে। তুমি মন কৰা নাই। তোমাৰ মাজত শুদ্ধ হোৱাৰ সুখ আছে। তুমি আদৰ্শবাদী হোৱাৰ সুখ আছে। তোমাৰ একো নোহোৱাৰ পিছতো তুমি তোমাৰ দৰে হোৱাৰ গৌৰৱৰ সুখ আছে। আজি এই গোটেইখিনি কথা কওঁতেও কোনোবাখিনিত তুমি জানো নিজৰ অৱস্থিতিটোক লৈ অলপ গৌৰৱবোধ কৰা নাই!\n: হুম। ঠিক গৌৰৱবোধ নহয় বুজিছা। কিন্তু কিবা এটা মিঠা সুখ আছে বে। সঁচা কথা। ঐ শুনা, আজি যোৱা বে। ৰাতিও হ’ল। কিন্তু আহি থাকিবাচোন। ভাল লাগে তোমাৰ লগত কথা পাতি।\n: হাঃ হাঃ। তোমাক এৰি মই যাম ক’লৈ? মই জানো তুমিয়েই নহয়!\n: এক মিনিট, যোৱাৰ আগতে এটা কথা ক্লিয়েৰ কৰি দিয়াচোন- মই তুমি নে তুমি মই বাৰু?\n« বাসনা-বৰ্ণালী ফুকন\nবহাগতে ফাগুনৰ বিয়া-ববিতা শইকীয়া »\nভাল লিখিছা পাৰ্থ


অসমীয়াৰ সুখ দুখ ২১ জুলাই ২০১৩ সংখ্যা - অসমীয়াৰ সুখ-দুখ\nHome Unlabelled অসমীয়াৰ সুখ দুখ ২১ জুলাই ২০১৩ সংখ্যা\nxukhdukh.com July 21, 2013\nপলকতে আজিৰ দহটা সুখৰ খবৰ\nঅসমৰ প্ৰথমখন মাইক্ৰমিনি আলোচনী\nডঃ ভূপেন হাজৰিকা সম্পাদিত\n"বিন্দু"ৰ প্ৰথম সংখ্যা অনলাইন পঢ়ক\nআজি হব উন্মোচন\nকালিৰ আকৰ্ষণীয় আপডেট\nখাটি অসমীয়া পৃষ্ঠাৰ সৌজন্যত\nযি কথা নহয় সঁচাঃ ঘন-চিৰিকা-ধাবা\nমিচা ক’লে কি ডাল হবঃ মনজিতৰ কলমত\nআর্কিমিদিছৰ ইউৰেকা ইউৰেকা, হাঁহিৰামৰ আমেৰিকা আমেৰিকা\nজুতি লগা আখলতঃ\nইন্দুকল্প শইকীয়াৰ ৰেছিপিঃ পুদিনা চিকেন\nকথা-বাৰ্তাঃ চিন্তাবিদ যতীন্দ্ৰ কুমাৰ বৰগোহাঞিৰ সৈতে-\n৩. অসমীয়া শিল্পী ঈপ্সিতা হাজৰিকাৰ শলাগনীয় উদ্যমঃ\nডঃ নিৰ্মলপ্ৰভা বৰদলৈৰ গীতৰ মিউজিক ভিডিঅ’\nকোন পাঁচ বিধ নাৰীৰ পৰা আপুনি দূৰৈত থাকিব!\nআন আন শেহতীয়া আপডেটৰ বাবে বাওঁফালে থকা বিগত সংখ্যাৰ তালিকা চাওক


১৪,৮৩৩ জন বায়নৰ অনন্য কীৰ্তি আৰু অসমীয়াৰ বিশ্বাভিলেখ (অঞ্জন সাধনিদাৰ) - সাহিত্য ডট অৰ্গ\n(১৪,৮৩৩ গৰাকী বায়ন শিল্পী আছিল কান্ধত খোল লৈ৷ সাজু সকলো ৷ আহি পাইছিল পৰ্যবেক্ষকসকল৷ সমন্বয় ক্ষেত্ৰৰ চৌপাশ লোকে লোকাৰণ্য ৷ হালধীয়া পতাকাখন লৈ সাজু আছিল সংঘৰ প্ৰধান সম্পাদক৷ হাতত অনুভাষণ যন্ত্ৰ লৈ ৰৈ আছিল সংস্কৃতি শাখাৰ সম্পাদক পবিত্ৰ প্ৰাণ বৰা ৷ ঠিক ১ বাজি ০৫ মিনিট হোৱাৰ লগে লগে পৰ্যবেক্ষকৰ সংকেত৷ প্ৰধান সম্পাদক বাপে জোকাৰি দিলে হালধীয়া পতাকাখন ৷ হৰিধ্বনিত কঁপি উঠিল সমন্বয় ক্ষেত্ৰ ৷ একেলগে বাজি উঠিল ১৪,৮৩৩ জন বায়নৰ খোল ৷ অনুভৱ হ’ল যেন মহাপুৰুষ শ্ৰীমন্ত শঙ্কৰদেৱে নিজে আহি খোলত বোল দিছে৷ )\nএখন নীলা আকাশ ৷ মাজে মাজে ডাৱৰ ৷ সন্মুখত যেন শুভ্ৰ বগা দলিছা ৷ চৌপাশে মাথোঁ বগা আৰু বগা ৷ মনত উৎকন্ঠা ৷ উশাহত উত্তেজনা ৷ মুখত সকলোৰে বিদ্যুত প্ৰবাহিত সংলাপ৷ কি হ’ব ! পূৰণ হ’বনে সপোন ? সাৰ্থক হ’বনে কষ্ট ? ইমান বিশাল আয়োজন ? স্বীকৃত হ’বনে গুৰু জনাৰ সৃষ্টি ৷ ভকতৰ আশা ? মনৰ কল্পনা ৷ সময় আগবাঢিছিল শামুকীয়া গতিৰে ৷ আৰু অৱশেষত দবা বাজিল ৷ হৰি ধ্বনি, আই সকলৰ উৰুলী আৰু ত্ৰিশ সহস্ৰাধিক ভকতৰ আশিস শিৰত লৈ অসমৰ সহস্ৰজন বায়নশিল্পীৰ কান্ধত থকা খোলে একে লগে কৈ উঠিল—\nধেই দাও দাও … তা ধে ই খিত ….\nশঙ্কৰী গায়ন প্ৰণালীৰ উঠাচাহিনীৰ প্ৰথম অংশ ঠিক ১৫ মিনিট বাজি উঠাৰ লগে লগে প্ৰধান সম্পাদক বাপে হালধীয়া পতাকা জোকাৰি সংকেত দিলে আৰু নিৰিক্ষক অভিজিত বৰুৱা আৰু অংকিতা বৰঠাকুৰে ৫০ সহস্ৰাধিক ভকত বৈষ্ণৱ, সংবাদ সেৱীৰ আগত ঘোষণা দিলে—‘আপোনালোক অধিকাৰী হ’ল অভিলেখৰ। গৌৰৱান্বিত হ’ল সকলো ৷ আৱেগিক হৈ পৰিল ৷ চকুৰ পানীৰে বাট নেদেখা হ’ল সকলো ৷ হৰিধ্বনিৰে মুখৰিত হ’ল তিতাবৰ সমন্বয় ক্ষেত্ৰ ৷ এক বিৰল ক্ষণৰ, অসমীয়াৰ অনবদ্য কৃতিৰ সাক্ষী হৈ ৰ’ল আকাশ বতাহ ৷ গুৰু বাদ্য সংযোজিত হ’ল বিশ্ব অভিলেখত ৷\nসাৰ্থক হ’ল শ্ৰম ৷ ধন্য হ’ল জীৱন ৷ সেৱকৰ জীৱন সাৰ্থক হ’ল ৷\nসপোনটো দেখিছিল সংস্কৃতি শাখাৰ সম্পাদক পবিত্ৰপ্ৰাণ বৰা বাপে ৷ সপোন দেখুৱাইছিল শ্ৰীমন্ত শঙ্কৰদেৱ সংঘক ৷ ভকতৰ হৃদয়ত গুৰু সেৱাৰ বীজ ৰোপণ কৰিছিল ৷ শদিয়াৰ পৰা ধুবুৰীপৰ্যন্ত যাত্ৰা কৰিছিল সংঘৰ বিষয়ববীয়াসকলে৷\nঅসমীয়া সমাজত এক জাগৰণৰ সৃষ্টি হৈছিল ৷ লক্ষ্য সকলোৰে এক হৈ পৰিছিল ৷ খোলৰ মাতত কঁপি উঠিছিল নগৰ চহৰ ৷ ৮ বছৰৰ কণমানিটোৰ পৰা ৮০ বছৰীয়া বৃদ্ধজনলৈকে, কান্ধত খোল লৈ আৰম্ভ কৰিছিল—‘ধেই দাও দাও…….. তা ধেই খিত।’\nবিৰামহীন প্ৰশিক্ষণ ৷ ভঁৰালৰ গাধৈত ঠাই পোৱা খোলৰ খোলাই মুচিয়াৰৰ কাষ পাইছিল ৷\nজিলা সমিতিৰ সম্পাদকসকলৰ তত্ হেৰাইছিল ৷ খোলৰ পৰা গাড়ীলৈ কিমান যে কাম। কিন্তু কোনো ভাগৰি পৰা নাছিল ৷ পথৰ পৰা বিচলিত হোৱা নাছিল ৷ সকলোৰে মাত্ৰ দৃষ্টি আছিল তিতাবৰ সমন্বয় ক্ষেত্ৰ ৷ নতুন বছৰৰ ৬ জানুৱাৰী আৰু আকুল প্ৰতীক্ষা ৷ অৱশেষত কাংক্ষিত ক্ষণটো আহি পালে ৷\nআমি উপস্থিত হৈছিলো দুদিন আগত ৷ দিনক ৰাতি কৰি কাম কৰিছিল সংস্কৃতি শাখাৰ সম্পাদক বৰা বাপে ৷ নেদেখিলে বুজাব নোৱাৰি ৷\n৫ জানুৱাৰীৰ পুৱাৰে পৰা দুৰণিবটীয়া গাড়ীসমূহত অহা ভকতে সমন্বয়ক্ষেত্ৰ মুখৰিত কৰি তুলিছিল ৷ হাজাৰ হাজাৰ বায়ন শিল্পীৰ পদাৰ্পনে তিতাবৰ চহৰক বৈকুণ্ঠপুৰীত পৰিণত কৰি ধন্য কৰি তুলিছিল ৷ স্কুল, মহাবিদ্যালয় সকলোতে মাথোঁ ভক্তৰ সমাবেশ। সকলোতে শিবিৰ পাতি দিছিল আদৰণি সমিতিয়ে। আবেলিলৈ এক আনন্দমুখৰ পৰিবেশ ৷ হাতে হাতে খোল লৈ ওলাই আহিছিল সকলোৱে৷ মুখত মাথোঁ ‘কৃষ্ণ কৃষ্ণ’ ধ্বনি ৷\n৬ জানুৱাৰীৰ পুৱা ৫ বজাৰ পৰাই ভকতৰ স্ৰোত বৈছিল। লানি নিচিগা শাৰী৷ খোৱাৰ চিন্তা নাছিল ৷ নিৰ্দিষ্ট স্থানত উপস্থিত হৈছিল সকলো ৷ দুপৰীয়া ১২ বজাত মুখ্যমন্ত্ৰী তৰুণ গগৈয়ে খোলত চাপৰ মাৰি আৰম্ভ কৰিছিল বিশ্বঅভিলেখৰ প্ৰথমটো খোজ। ১৪,৮৩৩ গৰাকী বায়ন শিল্পী আছিল কান্ধত খোল লৈ৷ সাজু সকলো ৷ আহি পাইছিল পৰ্যবেক্ষকসকল৷ সমন্বয় ক্ষেত্ৰৰ চৌপাশ লোকে লোকাৰণ্য ৷ হালধীয়া পতাকাখন লৈ সাজু আছিল সংঘৰ প্ৰধান সম্পাদক৷ হাতত অনুভাষণ যন্ত্ৰ লৈ ৰৈ আছিল সংস্কৃতি শাখাৰ সম্পাদক পবিত্ৰ প্ৰাণ বৰা ৷ ঠিক ১ বাজি ০৫ মিনিট হোৱাৰ লগে লগে পৰ্যবেক্ষকৰ সংকেত৷ প্ৰধান সম্পাদক বাপে জোকাৰি দিলে হালধীয়া পতাকাখন ৷ হৰিধ্বনিত কঁপি উঠিল সমন্বয় ক্ষেত্ৰ ৷ একেলগে বাজি উঠিল ১৪,৮৩৩ জন বায়নৰ খোল ৷ অনুভৱ হ’ল যেন মহাপুৰুষ শ্ৰীমন্ত শঙ্কৰদেৱে নিজে আহি খোলত বোল দিছে৷\n১৫ মিনিট একেৰাহে বজোৱাৰ পাছত গৌৰৱেৰে ঘোষিত হ’ল—‘আপোনালোক অভিলেখৰ অধিকাৰী হ’ল৷’ গৌৰৱান্বিত হ’ল অসম বাসী৷ সৰ্বতোকালৰ সৰ্ব্বোত্তম শ্রেষ্ঠ অসমীয়া জগত গুৰু শঙ্কৰদেৱৰ অনুপম সৃষ্টি খোল বাদ্যক জগত সভাত প্ৰতিষ্ঠা কৰাৰ সপোন দিঠকত পৰিণত হ’ল ৷ বিশ্বৰ সংস্কৃতি পথাৰখনত এক অনন্য চিনাকিৰে সগৌৰৱে থিয় হ’ব পাৰিলো ৷\nএতিয়া মাথোঁ প্ৰতীক্ষা আনুষ্ঠানিক ঘোষণালৈ ৷\n← “তুমি মই এদিন জানা ঘৰ সাজিমেই…”(দিগন্ত কুমাৰ ভট্টাচাৰ্য)\nমৌৰ মধু কথা (দিগন্ত বৰা) →


খ্বন মৗঙ | The Spirit of The State : তাই আহোমৰ তিনি পণ্ডিত শ্ৰেণী ✍ড° বীৰেন্দ্ৰ কুমাৰ গোহাঁই গুৱাহাটী\nতাই আহোমৰ তিনি পণ্ডিত শ্ৰেণী ✍ড° বীৰেন্দ্ৰ কুমাৰ গোহাঁই গুৱাহাটী\nআহোমৰ স্বৰ্গদেউসকলৰ ৰাজত্ব কালত আহোমৰ তিনি-পণ্ডিত শ্ৰেণীয়ে এক উল্লেখনীয় ভূমিকা পালন কৰিছিল। পণ্ডিত শ্ৰেণীৰ তিনিটা ফৈদঃমহন(মহুঙ), দেওধাই(ছাঙবুন), আৰু বাইলুঙ(মপ্লঙ)। এই ফৈদৰ কেইবাটাও শাখা আছে- মহনৰ ৮টা, দেওধাই ১৩ টা, বাইলুঙৰ ১৯ টা। কিন্ত প্ৰতিটো পুৰোহিত ফৈদৰ আদি পুৰুষ একো-একোজন। বংশ বাঢ়ি আজি আহোমৰ পণ্ডিত ফৈদৰ এনেদৰে বহু শাখা হৈছেগৈ।\nএই তিনিওটা ফৈদে শাখা অনুসৰি বংশাৱলী প্ৰস্তত কৰি আহিছে আৰু এই ফালৰ পৰা চাবলৈ গ’লে পণ্ডিত ফৈদ কেইটাই স্বকীয় বিশিষ্টতা ৰক্ষা কৰি আহিছে। বংশাৱলী সভাও এওঁলোকে পালন কৰা দেখা যায়। মহন, দেওধাই আৰু বাইলুঙ ফৈদৰ আন এক বিশিষ্টতা হ’ল তেওঁলোকে একেটা ফৈদত বিয়া- বাৰু নকৰে। একেজন আদি পুৰুষৰ সন্তা-সন্ততিৰ মাজত বিয়া-বাৰু নিষিদ্ধ। তদুপৰি দেওধাইসকলে বুঢ়াগোহাঁই ফৈদৰ লগত আৰু মহন সকলে বৰগোহাঁই ফৈদৰ লগত বিয়া-বাৰু নকৰায়। আদিতে এওঁলোকৰ আদি-পুৰুষজন একেজনেই আছিল। বুঢ়াগোহাঁই ফৈদৰ আদি পুৰুষ খুন-বানৰ বংশধৰ আৰু বৰগোহাঁই ফৈদৰ আদি পুৰুষ ফুন-টুনৰ বংশধৰ। দেওধাই সকলে নিজ ঘৰৰ ডাম খুটা (ফ’ কাম-য’ত উপৰি পুৰুষ সকলে স্বৰ্গলৈ নোযোৱালৈকে বাস কৰে বুলি মানে) পূবফালে প্ৰতিষ্ঠা কৰে। আনহাতেদি মহন সকলে বৰগোহাঁইসকলৰ একে বংশৰ হোৱা হেতু পশ্চিমৰ ফালে ডাম খুটা প্ৰতিষ্ঠা কৰে, নিজ নিজ ডাম খুটাৰ ফালে ভৰি মেলাটো এৰাই চলিবলৈ মহনসকলে বিচনাত পশ্চিমফালে মূৰ থৈ আৰু দেওধাইসকলে পূব ফালে মূৰ থৈ শোৱে। দেওধাই আৰু মহন বংশাৱলীত এই বুঢ়াগোহাঁই আৰু বৰগোহাঁই ফৈদৰ একাত্মতাৰ কথা স্পষ্ট কৰি দেখুওৱা হৈছে।\nতাই আহোমৰ পণ্ডিত শ্ৰেণীয়ে এক অতুলনীয় সম্ভাৰ আমাৰ দেশলৈ কঢ়িয়াই আনিলে আৰু এক সস্থিৰ পৰম্পৰাৰ গঢ় দিলে। তাই আহোমৰ আদি পুৰুষ চাও লুঙ ছ্যু-কা-ফাই ম্যুঙ মাও ৰাজ্য এৰি ‘চুম ছেঙ’ ৰ মূৰ্ত্তিটি লগত লৈ ম্যুঙ ডুন ছুন খাম তথা সোণালী শস্যৰ দেশ অৰ্থাৎ সোণৰ দেশ স্থাপন কৰিলে বুলি সাঁচিপতীয়া তাই ভাষাৰ বুৰঞ্জী এখনত উল্লেখ আছে। সেই একেখন পুথিতে লিখা আছে “ডয় চে” (চৰাইদেউ)ত থাকি স্বৰ্গদেৱে কুকুৰা-ধৰা ম’ছাম আৰু পাঙ পতা ম’ছাইক মে-ম্যুঙ কৰিবলৈ দিলে। উত্তৰে-দক্ষিণে পখৰা ঘোঁৰা বহুৱালে। অন্যান্য জীৱ-জন্ত আৰু বস্তৰে দেৱ-দেৱতাৰ পূজা কৰি মে-ম্যুঙ মে-বান কৰিলে। দেশত বিজুলী-ঢেৰেকনিৰে বৰষুণ হোৱাত স্বৰ্গদেৱে দেৱ-দেৱতাক উদ্দেশ্যি ৰিক-খন(আযুস তোলা) অনুষ্ঠান পাতিবলৈ দিয়ে। ডৌন-ছাম(তৃতীয়) মাহত ছঙ ম্যুঙ পূজা পাতিলে। দেওধাই আৰু মহনেই এই পূজা-সেৱা কৰিছিল। কাৰণ-ম্যুঙ খু ম্যুঙ জা দেশৰ পৰা অহা এই দুজন পণ্ডিতে (ম’লুঙ) বিস্তাৰ ধৰ্ম-শাস্ত্ৰ, জ্যোতিষ শাস্ত্ৰ, ফুৰা শাস্ত্ৰ আৰু অন্যান্য লিপিবদ্ধ কৰা শাস্ত্ৰ লগত লৈ আনিছিল। এই অপূৰ্ব সম্ভাৰেৰে পুৰোহিতসকলে আহোমৰ জ্ঞান-ভাণ্ডাৰ চহকী কৰিছিল আৰু তাই জাতিৰ পৰস্পৰা কঢ়িয়াই আনিছিল। এই জ্ঞান ভাণ্ডাৰ আৰু ঐশ্বৰ্যময় কৰিছিল চাও লুঙ ছ্যু-কা-ফাই ম্যুঙ ডুন ছুন খামত পোৱা আৰু পিচত অহা বাইলুঙ সকলে।\nবংশাৱলীমতে স্বৰ্গৰাজ লেঙডনৰ ৰাজসভাত দুজনকৈ স্বানামধন্য গুৰু আছিল। তেওঁলোক হ’ল লাওখ্ৰী আৰু পূ জাক জী। এই লাওখ্ৰী গুৰুৰেই বংশধৰ হ'ল থাও ম্যুঙ ম’ছাম। তাও ম্যুঙ ম’ছামৰ বংশধৰ সকলকে ছাঙ বুন বা দেওধাই বোলে। স্বৰ্গৰাজ লেঙডনৰ ৰাজসভাত গুৰু পূ জাক জীৰ বংশধৰ থাও ম্যুঙ ম’ছাই। তেওঁ স্বৰ্গদেউ ছ্যু-কা-ফাৰ সৈতে আমাৰ দেশলৈ আহিছিল। তেওঁৰ নাম আছিল ছেঙ কা লুক । তেওঁৰ পিতৃ কা ছেঙ ডামো লগতে আহিছিল কিন্ত বাটতে ৰৈ গ'ল। থাও ম্যুঙ শব্দৰ অৰ্থ হ’ল দেশৰ বয়সস্থ ব্যক্তি বা ডাঙৰীয়া।\nতাই ভাষাত লিখা ৰায়চাহাব গোলাপ চন্দ্ৰ বৰুৱাই কৰা ‘আহোম বুৰঞ্জী’ (পৃষ্ঠা ৩৪) নামৰ ইংৰাজী কিতাপখনিত চাও লুঙ ছ্যু-কা-ফাৰ লগত অহা প্ৰধান ব্যক্তি আৰু বংশৰ উল্লেখ আছে। তেওঁলোক হ'ল- ১. থাও ম্যুঙ লুঙ কাঙ ২. থাও খেন লুঙ ৩. থাও ম্যুঙ বান ৰাই ৪. চাও ফ্ৰাঙ ৫. থাও ম্যুঙ ম’ঠাম( ছাঙ বুনৰ বংশ যি স্বৰ্গৰাজ লেঙঢনৰ ৰাজসভাত এজনা গুৰু লাও খ্ৰীৰ বংশধৰ) ৬. থাও ম্যুঙ ম’ছাই (পূজাক জী বংশধৰ ) ৭. থাও ম্যুঙ কাঙ ঙন ৮. খ্যূ ম্যুঙ আৰু ৯. লান টাই ম্যুঙ । ইয়াৰ পৰা স্পষ্ট যে চাও লুঙ ছ্যু-কা-ফা স্বৰ্গদেউৰ লগত ম্যুঙ মাও লুঙ আৰু ম্যুঙ খূ ম্যুঙ জা ৰাজ্যৰ পৰা দুটা পুৰোহিতৰ ফৈদ অৰ্থাৎ দেওধাই আৰু মহনৰ আদি পুৰুষ ম’ছাম আৰু ম’ছাই পৰিয়ালবৰ্গৰ সৈতে আহিছিল।(গোলাপ চন্দ্ৰ বৰুৱা ‘আহোম বুৰঞ্জী’)\nবাইলুঙ ফৈদৰ গুৰুত্বৰ কথা কৈ শেষ কৰিব নোৱাৰি। এওঁলোক গুৰু বংশৰ। পাক পেঞ কা কা শাস্ত্ৰ আৰু ‘দেও বুৰঞ্জীত’ বাইলুঙ ফৈদৰ আদি গুৰু মহিমামণ্ডিত স্বৰ্গ গুৰু পূ হাই প ফী ছৌৱ কথা লিখা আছে। প ফী ছৌৱ আছিল মহান পণ্ডিত আৰু ধৰ্মগুৰু। ১৯ হাজাৰ ডাল থকা এক প্ৰকাণ্ড গছত (টুন ৰুঙ ৰাই) বাস কৰা এই দেৱ ঋষিয়ে সকলো দিশলৈ বাঢ়ি যোৱা গছৰ ডালবিলাকৰ পৰা সকলো দিশ নিৰীক্ষণ কৰিছিল। অৰ্থাৎ ৰুঙ ৰাই নামৰ প্ৰকাণ্ড হাবি ৰাজ্যৰ অধিপতি দেৱ ঋষি প ফী ছৌৱে বা হাবিদেও। যেতিয়া ভগৱানে (পা তু ছিঙ ফ্ৰঙ হুম) হুন খাম ঙাম নামৰ এজন জ্ঞানী দেনতা সৃষ্টি কৰিলে আৰু পবিত্ৰ গন্থ লিখিবলৈ ক’লে, হুন খম ঙাম নামৰ দেৱতাই নিজ দেহত ধ্যানৰ দ্বাৰা পৱিত্ৰ শব্দসমূহৰ মুক্তা-মণিৰ “পেঞ কা কা”ৰ সৃষ্টি কৰিলে। ভগৱানে ঙী ঙাও খাম দেৱতাক সৃষ্টি কৰিলে আৰু ৰুঙ ৰাইত বাস কৰা দেৱ ঋষি ফী ছৌৱে জ্যোতিৰে নিজৰ দেশ চাৰিওফালে পোহৰাই তোলা। এই ঙী ঙাও খাম নামৰ দেৱ-নৃপতি জনক দেখি ম্যুঙ ক্লিঙ খ্ৰু নামৰ স্বৰ্গৰাজ্যৰ নৃপতি কৰিলে আৰু তেওঁক ফা বুত ৰূঙ ছাঙ ডাম নাম দিলে। তেওঁৰে এজনা পুত্ৰ হল চাও ডা-খাম। তেওঁ ম্যুঙ লাই স্বৰ্গৰাজ্য ৰজা হল। । তেওঁৰে দ্বিতীয় পুত্ৰ ঙী ৰিঙ খাম বা লেঙ ডন। লেঙ ডন স্বৰ্গৰাজ্যৰ ম্যুঙ ফী ৰজী হৈ দেৱতা সকলৰ অধিপতি হ’ল। এই লেঙ ডনেই তাই আহোমৰ প্ৰধান দেৱতা। আগতেই উল্লেখ কৰা হৈছে যে বাইলুঙ ফৈদৰ আদি পুৰুষ জন আমাৰ দেশত আগৰে পৰা আছিল। তেও নাম আছিল চাও ফ্ৰাঙ। সুকুমাৰ মহন্তৰ ‘অসম বুৰঞ্জী’ত ‘হৰা-পোৱা’ বুলি উল্লেখ থকা কথাই এই সত্য প্ৰত্যায়িত কৰে যে আমাৰ দেশৰ পূব প্ৰান্তত তাইসকলৰ আহ-যাহ আছিল।\nপ-ফী-ছৌৱ মধ্যখণ্ডৰ অধিপতি। হাবিত থকা বাবে হাবিদেউ বা বৰচেমান আখ্যা পালে। এই প-ফী-ছৌৱৰে বংশধৰ হল ম’প্লঙ আৰু ম’প্লঙেই বাইলুঙসকলৰ আদি পুৰুষ। যিহেতু প-ফী-ছৌৱ দেৱতা আগৰে পৰা হাবিত বসবাস কৰিছিল বাইলুঙ ফৈদ ২১ পূৰ্বপুৰুষৰ কথা কয়। অন্যহাতে দেওধাই আৰু মহন ফৈদে ১৪ পুৰুষলৈকে গন্তি কৰে।\nঅসমলৈ নতুনকৈ তাইসকলৰ আগমণি হয় স্বৰ্গদেউ ছ্যু কাম ফা(খোৰা ৰজা)ৰ ৰাজত্ব কালত(১৫৫৩-১৬০৩)। ১৫৭৫ চনত মান ৰজাই নৰা ৰাজ্য মুগঙ (ম্যুঙ ক্কঙ) আক্ৰমণ কৰে। নৰা ৰজা ছ্যুকন পলাই আহি খাম জাঙ পালেহি। এই কথা শুনি স্বৰ্গদেউয়ে পেঙেৰাত গড় বান্ধিবলৈ দিলে আৰু এহেজাৰ সোণৰ মোহৰ বয়বস্ত আদি চাৰিজন বিষয়াৰ যোগেদি নৰা ৰজালৈ পঠিয়ালে। লগতে সাতটা হাতী দি পঠিয়ালে আৰু কন্যা খুজিবৰ নিমিত্তে চিৰিঙ সকলৰ হাতত জোৰণ দিলে।নৰা ৰজাই যৌতুকৰে সৈতে ভাল মানুহ লগত দি ভনীয়েকক ছিৰিঙ সকলৰ হাতত স্বৰ্গদেৱলৈ নমাই পথালে। নৰা ৰজাই খাম জাঙৰ পৰা হাতী, ঘোঁৰা, বান্দী, বেটি আৰু কিছু সংখ্যক তাই মানুহ আমাৰ দেশতলৈ থাকিবলৈ পঠিয়ায়। নৰা কোঁৱৰ, এঘৰ বাইলুঙ আৰু নৰা মানুহ এক হাজাৰ আহি ইয়াত আহোম হ’লগৈ। (হৰকান্ত বৰুৱা সদৰামিনৰ অসম বুৰঞ্জী)\nবাইলুঙ পণ্ডিতসকল জোতিষ সাস্ত্ৰ আৰু গণনা সাস্ত্ৰ বিশেষঞ্জ। বান ছেঙ পুথি চাই ভাল বেয়া ক’ব পাৰিছিল। এই বিষয়ে এক আমোদজনক কথা ‘আহোম বুৰঞ্জী’ আৰু ৰাজ বুৰঞ্জীত লিপিবদ্ধ হৈ আছে তাৰ উদ্ধৃতি দিয়া হ’লঃ স্বৰ্গদেউ ৰুদ্ৰ সিংহই ৰংপুৰত ঘৰ-বাৰী নিৰ্মাণ কৰাৰ উদ্দেশ্যে সোণাৰীৰ পৰা ৰংপুৰলৈ আহিল। টাইতুন বকৰাম(চম্পাগুৰীয়) বাইলুঙ ফৈদৰ ছিৰিঙ ফুকন আৰু খুমটাই ফৈদৰ বৰবাইলুঙে মাহটো তাই গণনামতে দৌন ৰৗক(ষষ্ঠ) মাহ বুলি ক’লে। টাই মাও(নকৈ অহা) বাইলুঙ ফুকন আৰু চঙফে ফৈদৰ বৰ বাইলুঙে আৰু তেওঁৰ পুতেকে দৌন হা(পঞ্চম) বুলি কলে। স্বৰ্গদেউৱে ছিৰিঙ ফুকন আৰু বৰবাইলুঙৰ কথা মানি বৰঘৰৰ খুটা পুটিলে। সেই মাহৰ প্লেক মিত বাৰে ঘৰত চূন দিবলৈ কলে। সেই সময়ত এজাক মৌ-মাখি আহি শিঙৰি ঘৰত সোমাল । সেই মাহৰ ২১ দিন ডাপ ছাউবাৰে বৰঘৰৰ খুটা পুতিছিল। তিনিদিনৰ পিছত শিঙৰি ঘৰৰ চাউ ডাঙ দুৱাৰত বজ্ৰপাত পৰিল । দৌন চিত(সপ্তম) মাহৰ ১৩ দিনৰ ৰাই ছান বাৰে ঘৰৰ চাল চাই সম্পূৰ্ণ কৰিলে। তিনিদিনৰ পিছত দেৱীঘৰৰ সৰু ঘৰটোৰ কাষত দূৰ্ঘটনাত মানুহ এজন মৰিল। এই কথা স্বৰ্গদেৱে শুনি পণ্ডিতসকলৰ দোষ ধৰিলে।\nইয়াৰ পৰা বুজা যায় যে আহোম গণনা চন্দ্ৰমাহ মতে চলে আৰু চন্দ্ৰ মাহত কেতিয়াবা কেতিয়াবা এদিন-দুদিন কমে। গতিকে মাহৰ গণনাত এই কথা বিবেচনাত নললে বিজুটি ঘটে। এই ঘটনাৰ পৰা বুজা যায় যে বাইলুঙ পণ্ডিত মাও ৰাজ্যৰ পৰা নতুনকৈ আহিছিল। এনেদৰে বৰনৰা(ম্যুঙ মাও) আৰু সৰু নৰা(ম্যুঙ ক্কঙ) ৰ পৰা নতুন নতুন তাই পণ্ডিত আহি অসমত বসবাস কৰিছিল। তদুপৰি বাইলুঙ পণ্ডিতসকল জ্যোতিষশাস্ত্ৰত অতি পাৰ্গত আছিল। আজিকালি অৱশ্যে আটাইকেইটা পুৰোহিত ফৈদতে জ্যোতিষ শাস্ত্ৰ জনা পণ্ডিত আছে। নতুনকৈ অহা পণ্ডিতসকলে বৌদ্ধ ধৰ্মীয় জাতক শাস্ত্ৰ আনিছিল।\nচাওলুঙ ছ্যু-কা-ফা স্বৰ্গদেউয়ে তেওঁৰ লগত অহা ম’ছাম আৰু ম’ছাই পণ্ডিতক খামজাঙত ৰাজ্য প্ৰতিষ্ঠা কৰি সকলো ঘটনা লিপিবদ্ধ কৰিবলৈ আদেশ দি বুৰঞ্জী লিখাৰ এক প্ৰণালীবদ্ধ নিয়ম কৰি দিলে। গতিকে আমি মহন, দেওধাই আৰু বাইলুঙ পণ্ডিত সকলৰ হাতত তাই ভাষাত লিখা বহুতো বুৰঞ্জী দেখা পাওঁ। ই এক বিৰল ঘটনা। ভৰতবৰ্ষত অন্য কোনো জাতিয়ে এনে ধৰণেৰে প্ৰণালীবদ্ধভৱে বুৰঞ্জী লিখাৰ নজিৰ নাই। আহোম ৰাজত্ব শেষ ভাগলৈকে পণ্ডিতসকলে তাই ভাষাত বুৰঞ্জী লিপিবদ্ধ কৰা দেখা যায়। তদুপৰি নিজৰ বংশৰ বংশাৱলী লিপিবদ্ধ কৰে।\nপুৰোহিত শ্ৰেনীৰ পৰা ৪ জন ফুকন ৰজাঘৰীয়া ৩০ জন ফুকনৰ ভিতৰত আছিল । তেওঁলোক ম’ছাই ফুকন, দেওধাই ফুকন, বাইলুঙ ফুকন আৰু মহন ফুকন। তোওঁলোক মূলতঃ অসামৰিক বিষয়া আছিল যদিও তেওঁলোকে প্ৰয়োজনবোধে যুদ্ধলৈয়ো যাব লাগিছিল। এনেদৰে ৰজা পণ্ডিত আৰু ৰাজপুৰোহিত হোৱাৰ উপৰিও অন্যান্য বিষয়াবাবো পুৰোহিত ফৈদৰ লোকে পাইছিল।\nমহন, দেওধাই আৰু বাইলুঙ ফুকনক ম’ফুকন বুলি মতা হয়। প্ৰত্যেকেই বাৰজন পণ্ডিত প্ৰত্যেককে সহায় কৰিবলৈকে ৰজাঘৰৰ পৰা পায়। ফুকন তিনিজনে প্ৰত্যেকেই সাতশ বিঘা মাটি পায়।তেওঁলোকক সহায় কৰা পণ্ডিতসকলে প্ৰতেকেই ছবিঘা মাটি আৰু দুজনকৈ পাইক পায়। সহায়কাৰী পুৰোহিত- পণ্ডিতক ওজা বুলি মতা হৈছিল আৰু তেওঁলোক সকলোৱো জ্যোতিষ শাস্ত্ৰ জনা হ’ব লাগিছিল। হিন্দু ধৰ্ম গ্ৰহন কৰাৰ আগতে ছিৰিঙ ফুকন, ম’ছাই ফুকন দেওধাই ফুকন, বাইলুঙ ফুকন আৰু মহন ফুকন সকলে ৰজাঘৰত অতি উচ্চ আসন পাইছিল। স্বৰ্গদেউৰ ওচৰত থাকি উপদেশ দিছিল।\nছিৰিঙ ফুকনে বুৰঞ্জী প্ৰণয়নৰ ক্ষেত্ৰত মহন, দেওধাই আৰু বাইলুঙ পণ্ডিতৰ সহায় লৈছিল। দেওধাই, মহন আৰু বাইলুঙ ফুকনে ৰাজকোঁৱৰ আৰু উচ্চ বিষয়াৰ লৰাসকলক বুৰঞ্জী শিক্ষা দিছিল। বুৰঞ্জী বিভাগটো বৰগোহাঁইৰ তত্বাৱধানত আছিল আৰু ছিৰিঙ ফুকন তেওঁৰ তলতীয়া আছিল। সৰহসংখ্যক আহোমে হিন্দুধৰ্ম লোৱাৰ পিছলৈ স্বৰ্গদেউসকলে আহোম মতে কৰিব লগীয়া সকলো ধৰ্ম সম্পৰ্কীয় মহন, দেওধাই, বাইলুঙ পণ্ডিতসকলৰ দ্বাৰা কৰাইছিল।\nবুৰঞ্জীত হিন্দুধৰ্মৰ প্ৰভাৱত পৰি কেনেদৰে স্বৰ্গদেউ কেইজনমানে হিন্দুমতে চলি বিপদত পৰিছিল আৰু কেনেকৈ মহন, দেওধাই আৰু বাইলুঙ ফুকনৰ সহায়ত বিপদমুক্ত হ’ব পাৰিছিল কেইবাটাও ঘটনাৰ উল্লেখ আছে। উদাহৰণ স্বৰূপে ছ্যুতাম্লা ওৰফে জয়ধ্বজ সিংহ স্বৰ্গদেউ( যি হিন্দু গোঁসাইত শৰণ লোৱা প্ৰথমজনা স্বৰ্গদেউ আছিল) পৰস্পৰা ভংগ কৰি আউনীসত্ৰ পাতি দি মে-ডাম-মে-ফী অনুষ্ঠান পালন কৰিবলৈ অৱহেলা কৰিলে। তেওঁৰ দিনতেই মীৰজুমলাৰ অধীনত অহা মোগল সৈন্যই আহোম সেনানীক বিভিন্ন ঠাইত পৰাজিত কৰি ৰাজধানী গড়গাঁৱ অধিকাৰ কৰিলে আৰু স্বৰ্গদেউ পলাই যাবলৈ বাধ্য হ'ল। বুৰঞ্জীত এনেদৰে উল্লেখ আছে।\nস্বৰ্গদেউ ছ্যুপুঙ ম্যুঙে তিনিজনা ডাঙৰীয়াৰ আগত এনেদৰে ব্যক্ত কৰিছিল।“ মোৰ ককাইদেউ ছ্যুতাম্লা ওৰফে স্বৰ্গদেউৱে আমাৰ বোপা-ককা(পুলিন-পুথাও)ৰ দিনৰ নীতি-নিয়ম মানি নচলাৰ কাৰণে ফা-নূ-ৰূ আৰু অন্যান্য দেৱতাসকলৰ আশীৰ্বাদৰ পৰা বঞ্চিত হ’ল। এই কাৰণেই আমাৰ দেশ মোগলে আক্ৰমণ কৰি বিধস্ত কৰিলে আৰু সৈন্য সামন্তও বিপদত পৰি থান-বান হ'ল। এতিয়া ভগা দেশ সংস্থাপিত কৰি বিপদ-বিঘিনি আঁতৰাই শত্ৰুক নিগত ৰাখি সকলো প্ৰজাক শান্তি আৰু সমৃদ্ধিৰ পথত আগুৱাই নিবলৈকে বোপা-ককাক দেশখনত ফা নূ ৰূ লেঙডন আৰু আন সকলো দেৱতাসকলে মোক এই দেশৰ অধিপতি পাতিছে। আপোনালোকে কি কয়? ডা-ডাঙৰীয়াসকলৰ লগত পৰামৰ্শ কৰি স্বৰ্গদেৱে প্ৰাচীন পৰম্পৰা মতে পুনৰ মে-ডাম-মে-ফী আৰু অন্যান্য দেৱতা সকললৈ পূজা অনুষ্ঠিত কৰিলে। ফলত লাচিত বৰফুকনৰ সেনাপতিত্বত অসমীয়া বিজয় হ’ল। এই কৃতকাৰ্যতাই প্ৰাচীন ধৰ্মীয় পৰস্পৰাৰ প্ৰতি আহোমৰ মন পুনৰ আকৰ্ষিত কৰিলে। এই ক্ষেত্ৰত মহন, দেওধাই, বাইলুঙ পণ্ডিতসকলৰ অৱদান অতুলনীয়।\nৰাজেশ্বৰ সিংহৰ মৃতদেহ কীৰ্ত্তিচন্দ্ৰ বৰবৰুৱা আৰু তিনিজনা গোহাইয়ে আলোচনা কৰি নতুন স্বৰ্গদেউ লক্ষ্মী সিংহদেৱক মৃতদেহ দাহ কৰাৰ পৰামৰ্শ দিলে। স্বৰ্গদেউৰ অনুমোদন ক্ৰমে লুইতৰ পাৰত দাহ কৰা হল। সেই কাৰণে দেশত নানান ঘটনা ঘটিবলৈ ধৰিলে। স্বৰ্গদেউয়ে আহোম পণ্ডিতক মতাই কুকুৰা ঠেঙেৰে মংগল চাবলৈ দিলে। পণ্ডিত সকলে দেশৰ পৰিস্থিতি শুভ নহয় বুলি কোৱাত স্বৰ্গদেউৱে দুজন বৰ দেওধাই হতুৱাই আহোম মতে পূজা কৰি তেওক জনাবলৈ কলে। মহন, দেউধাই বাইলুঙ পণ্ডিত সকলে অতীজৰে পৰা আহোম নিয়মমতে মৃতদেহ মৈদাম দিয়ে কিন্ত মৃত ৰাজেশ্বৰ সিংহৰ মৃতদেহ দাহ কৰা হল। আগতো নোহোৱা কথা আৰু নথকা প্ৰথাকে নিয়ম কৰি লৈছিল। স্বৰ্গদেৱে “ যি নিয়ম কৰিলে ভাল হয় সেইমতে কৰক” বুলি নিৰ্দেশ দিয়াত আহোম পুৰোহিত পণ্ডিতে কলে – “যি মাহত যি বাৰে আমাৰ চলাজনা স্বৰ্গদেউ মৃত্যু হৈছে, এটি মূৰ্ত্তি বনাই নিয়মতে পৰ্বতৰ কাযত থব লাগে” । পণ্ডিতসকলে পুথি চাই এটুকুৰা চন্দন কাঠেৰে স্বৰ্গদেউৰ শ দাহ কৰা হৈছিল তাতে ৰিক-খান(আয়ুস তোলা) কৰি চৰাইদেই পাহাৰলৈ আনি চিতা-ভস্ম লৈ গৈ তাতে মৈদাম দিলে। ( অপ্ৰকাশিত তাই পাণ্ডুলিপি ৰাজ বুৰঞ্জী)\nউল্লেখযোগ্য যে ৰাজেশ্বৰ সিংহ স্বৰ্গদেউৰ দিনতেই মৰা মানুহ দাহ কৰিব লাগে আৰু ব্ৰাক্ষ্মণ লগাই সকাম কৰিব লাগে বুলি নিৰ্দেশনা জাৰি কৰিছিল( ডি. এইচ. এ. এচ. নং ২৮)\nঅতীজৰ পৰাই তাই আহোম পুৰোহিত ফৈদৰ লোকে নিজৰ পুত্ৰ সন্তানক তাই ভাষাৰ শিক্ষা দিছিল। তাই ভাষাত মূলতে ১৯ টা আৰু অসমত আহি আৰু পাঁচটা বৰ্ণ পণ্ডিতসকলে সৃষ্টি কৰি লৈছিল। পণ্ডিত পৰিয়ালৰ এজন ভাষা জনা সদস্যই ঘৰৰ আৰু পৰিয়ালৰ লৰাক প্ৰথমতে এই বৰ্ণমালাৰ পৰিচয় কৰি দিয়ে। এই ক্ষেত্ৰত পণ্ডিত জনাই যথেষ্ট কষ্ট কৰি বৰ্ণমালা শিকায় আৰু তাৰ পিচত নিত্য ব্যৱহৃত শব্দৰাজি শিকায় । তাৰ পিচত সৰু-সুৰা বাক্য ৰচনা শিকায়। তাৰ পিচত বৰ অশ্ৰ আৰু ফুল বা লতি অস্ৰ প্ৰতিজন ছাত্ৰকে প্ৰণালীবদ্ধভাৱে মুখস্থ কৰিবলৈ দিয়ে। ইতিমধ্য খাগৰিৰে বা পাখিৰে কলম বনাই নিজাকৈ সহজতে পোৱা দ্ৰব্যৰে চিয়াঁহী বনাই দিয়ে। এই দুয়োখন অভিধান আহোম পণ্ডিতে অসমত আহি শিক্ষাদান কৰিবলৈ ৰচনা কৰা। শাস্ত্ৰ মুখস্থ হ’লেই দেৱ দেৱী অৰ্চনা, মন্ত্ৰ বিধি আদি উজু কিতাপ পঢ়িবলৈ দিয়ে। ইয়াত পাৰ্গতালি দেখুৱাব পাৰিলেহে কোনোৱে ধৰ্ম পুথি, গণনা শাস্ত্ৰ বিশেষকৈ অধ্যয়ন কৰি পণ্ডিত আদি হ’বগৈ পাৰে আৰু কোনোৱে বিশেষকৈ ডা-ডাঙৰীয়াসকলৰ ল’ৰাই সৈন্য চালনা, বৰটোপ মৰা, দূৰ্গ নিৰ্মাণ আদি কাৰ্য সুনিপুন সেনাধ্যক্ষ, গোঁহাই, ফুকন, বৰুৱা আদিৰ লগত শিক্ষা লভি সেনানায়ক হ’বগৈ পাৰিছিল।\nঅতি পৰিতাপৰ কথা যে আহোমৰ ৰাজত্বৰ মাজ ভাগৰে পৰা আহোমৰ পুৰোহিত ফৈদৰ গুৰুত্ব কমি আহিবলৈ ধৰে যদিও নিজৰ মাজত নিজ ফু-ৰা-লুঙ ধৰ্ম আৰু বান ফী পদ্ধতি তেওঁলোকে জীয়াই ৰাখে।\nঅতীজত সাতঘৰীয়া আহোম বুলিলে ১. ৰজা ২. বুঢ়াগোহাঁই ৩. বৰগোহাঁই ৪. মহন ৫.দেওধাই ৬. বাইলুঙ ৭.চুম ছিৰিঙকে বুজাইছিল। বৰপাত্ৰ গোহাঁই পদ সৃষ্টি হোৱাত আৰু মহন, দেউধাই বাইলুঙ আৰু চমু ছিৰিঙে প্ৰথমতে হিন্দু ধৰ্ম গ্ৰহণ নকৰাত এই পুৰোহিত ফৈদ আৰু চুম চিৰিঙ ফৈদক সাতঘৰীয়া আহোমৰ পৰা বাদ দিলে। সি যি কি নহওক, আহোম স্বৰ্গদেউসকলে আহোম ধৰ্মতে মে-ডাম-মে-ফী, ৰিক-খন, ওম-ফা আদি পূজা কৰাৰ ক্ষেত্ৰত পুৰোহিত ফৈদক দায়িত্ব অৰ্পন কৰিছিল। তদুপৰি ৰাজ অভিষেকত আহোম ৰাজপণ্ডিত আৰু ৰাজপুৰোহিতক গুৰুত্ব দিছিল।\nলাহে লাহে আহোমসকলৰ নিজৰ নিজৰ আদি ধৰ্মৰ প্ৰতি আগ্ৰহ বাঢ়ি আহিছে আৰু পূৰ্বৰ ৰীতি-নীতিমতে চলাৰ প্ৰৱনতা বাঢ়িছে। মে-ডাম-মে-ফী, ফু-ৰা-লুঙ, ৰিক-খন-ম্যুঙ-খন আৰু ওম-ফা পূজাই সাৰ্বজনীন ৰূপ লৈছে। ফলত আমাৰ বন্দন গুৰু মহন, দেওধাই আৰু বাইলুঙ সকলৰ সমাজত আদৰ আৰু সন্মান বাঢ়িছে। এইয়া আমাৰ জাতিৰ বাবে এক গুৰুত্বপূৰ্ণ পৰিৱৰ্তন আৰু অদূৰ ভৱিষ্যতে প্ৰত্যেকজন তাই আহোমে নিজৰ ভাষা আৰু পৰস্পৰা সম্পূৰ্ণকৈ গ্ৰহন কৰি শক্তিশালী তাই আহোম জাতি গঠনৰ সহায়ক হ’বহৈ বুলি ভবাৰ থল আছে।


ধৰ্মান্তৰিত হিন্দু কিশোৰীৰ বলপূৰ্বক নিকাহক অবৈধ ঘোষণা পাকিস্তান আদালতৰ... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nসাৱধান! নিজামুদ্দিন মাৰ্কাজলৈ গৈ লুকাই আছে নেকি, শেষ সময়সীমা…\nবিয়লি ১.৩০ বজালৈকে কোৰোনা ভাইৰাছৰ সকলো খবৰ একেলগে, UPDATES\nটিহুত উৰাবাতৰি! হাতে হাতে যাঠি-জোং লৈ পথাৰে পথাৰে গঞা,…\nকোৰোনাৰ বিৰুদ্ধে যুঁজ দিয়াটো এখন যুদ্ধতকৈ কম নহয়, মই অকলে…\nবিশ্বত কোৰোনাত আক্ৰান্ত লোকৰ সংখ্যা ১,২৭৪,৯৭৬ জনলৈ বৃদ্ধি,…\nমহানগৰ আৰু ইয়াৰ উপকণ্ঠ অঞ্চলত ভূমিকম্পৰ জোকাৰণি…\nকাছাৰৰ কোৰোনাত আক্ৰান্ত চজিবুৰৰ সৈতে সম্পৰ্ক থকা ৩ জনক…\nস্পেনিছ গাৰ্ডেনত উপস্থিত হৈ কি ক’লে কামৰূপ মহানগৰৰ…\nচেঙাৰ ৰৌমাৰী গাঁৱত অগ্নিকাণ্ডত ক্ষতিগ্ৰস্ত পৰিয়ালক…\nদলৰ জন্মদিনত প্ৰতিজন কাৰ্যকৰ্তাই দৰিদ্ৰ লোকক সহায় কৰো আহকঃ…\nভাৰতত কোৰোনাত আক্ৰান্ত হৈ মৃত্যু হোৱা লোকৰ সংখ্যা ১১৮লৈ…\nসোমবাৰে অনুষ্ঠিত হ’ব কেন্দ্ৰীয় কেবিনেট বৈঠক\nডিঙিত গামোচা লৈ প্ৰধানমন্ত্ৰীয়ে জ্বলালে বন্তি…\nধৰ্মান্তৰিত হিন্দু কিশোৰীৰ বলপূৰ্বক নিকাহক অবৈধ ঘোষণা পাকিস্তান আদালতৰ…\nসাৱধান! নিজামুদ্দিন মাৰ্কাজলৈ গৈ লুকাই আছে নেকি, শেষ সময়সীমা বান্ধি দিলে চৰকাৰে, ৰুজু হ'ব গোচৰ... • কাছাৰৰ কোৰোনাত আক্ৰান্ত চজিবুৰৰ সৈতে সম্পৰ্ক থকা ৩ জনক কোৱাৰেন্টাইনলৈ প্ৰেৰণ, নিজামুদ্দিনলৈ যোৱা কাছাৰৰ ১২ জনৰ ৬জনক চিনাক্ত • টিহুত উৰাবাতৰি! হাতে হাতে যাঠি-জোং লৈ পথাৰে পথাৰে গঞা, গ্ৰেপ্তাৰ ৩ জন • মনীষ তিবৰেৱাল কোৰোনাত আক্ৰান্ত হোৱাৰ মূলটো আমি ধৰিব পৰা নাই, সেইবাবে আমাৰ সন্দেহ বাঢ়িছেঃ মন্ত্ৰী হিমন্ত বিশ্ব শৰ্মা, VIDEO • মনীষ তিবৰেৱাল কোৰোনাত আক্ৰান্ত হোৱাৰ মূলটো আমি ধৰিব পৰা নাই, সেইবাবে আমাৰ সন্দেহ বাঢ়িছেঃ মন্ত্ৰী হিমন্ত বিশ্ব শৰ্মা, VIDEO • কোৰোনাৰ বিৰুদ্ধে যুঁজ দিয়াটো এখন যুদ্ধতকৈ কম নহয়, মই অকলে নহয়, আমি সকলো একেলগে আছোঃ প্ৰধানমন্ত্ৰী মোডী • স্পেনিছ গাৰ্ডেনত উপস্থিত হৈ কি ক'লে কামৰূপ মহানগৰৰ উপায়ুক্ত বিশ্বজিৎ পেগুৱে, VIDEO • চেঙাৰ ৰৌমাৰী গাঁৱত অগ্নিকাণ্ডত ক্ষতিগ্ৰস্ত পৰিয়ালক বিভিন্নজনৰ সহায়ৰ হাত • দলৰ জন্মদিনত প্ৰতিজন কাৰ্যকৰ্তাই দৰিদ্ৰ লোকক সহায় কৰো আহকঃ বিজেপিৰ জন্মদিনত প্ৰধানমন্ত্ৰী নৰেন্দ্ৰ মোডী • স্পেনিছ গাৰ্ডেনত কামৰূপ মহানগৰৰ উপায়ুক্ত বিশ্বজিৎ পেগু\nঅসমীয়া প্ৰতিদিন ৰ দ্বাৰা\t Feb 20, 2020 ত শেষ সম্পাদনা কৰা হৈছে\nডিজিটেল ডেস্কঃ পাকিস্তানত বলপূৰ্বকভাৱে এগৰাকী হিন্দু কিশোৰীক ইছলাম ধৰ্ম গ্ৰহণ কৰোৱাই নিকাহ কৰা ঘটনাক অবৈধ ঘোষণা কৰিছে পাকিস্তানৰ এখন আদালতে। পাকিস্তানৰ সিন্ধৰ অতিৰিক্ত সত্ৰ ন্যায়াধীশ গুলাম আলী কনাছৰোৱে বুধবাৰে এই গোচৰ সন্দৰ্ভত শুনানি গ্ৰহণ কৰি ধৰ্মান্তৰণ কৰা নৱম শ্ৰেণীৰ ছাত্ৰীগৰাকী নাবালিকা বুলি নিশ্চিত কৰে।\nপ্ৰণিধানযোগ্য যে, সিন্ধৰ নৱম শ্ৰেণীৰ ছাত্ৰী মহক কুমাৰীক আলী ৰাজা চোলংগী নামৰ এজন লোকে জেকোকাবাদ জিলাৰ পৰা অপহৰণ কৰি বলপূৰ্বকভাৱে ধৰ্মান্তৰণ কৰোৱাই নিকাহ কৰিছিল। আনহাতে কিশোৰীগৰাকীৰ হিন্দু নাম সলনি কৰি আলিজা ৰাখিছিল অভিযুক্ত আৰু পৰিয়ালে। এই ঘটনাৰ পিছতে কিশোৰীগৰাকীৰ পিতৃয়ে কন্যাৰ অপহৰণ সন্দৰ্ভত আৰক্ষী থানাত অভিযোগ দাখিল কৰে। পিতৃৰ অভিযোগ অনুসৰি অপহৰণৰ সময়ত তেওঁৰ কন্যাৰ বয়স আছিল মাত্ৰ ১৫ বছৰ।\nইফালে বুধবাৰে সত্ৰ ন্যায়াধীশে গোচৰ সন্দৰ্ভত গ্ৰহণ কৰা শুনানিকালত অভিযুক্ত চোলাংগীয়ে আদালতত যুক্তি দৰ্শাই কয় যে মহক কুমাৰী দৰাচলতে কিশোৰী নহয়, যুৱতীহে। আৰু ৰাজহুৱা স্থানত মহকে নিজ ইচ্ছা অনুসৰি ধৰ্মান্তৰ হোৱাৰ পিছতহে তেওঁৰ নাম আলিজা ৰখা হৈছে। আনহাতে নিকাহৰ বাবে নিজেই মহক ওৰফে আলিজাই সন্মতি প্ৰদান কৰা বুলিও আদালতত দাবী কৰে চোলাংগীয়ে।\nকিন্তু আদালতত দাখিল কৰা তথ্য আৰু দলিল পৰীক্ষা কৰাৰ অন্তত আদালতে নিশ্চিত হয় যে মহক কুমাৰী এতিয়াও নাবালিকা। কিশোৰীগৰাকীৰ ধৰ্মান্তৰকৰণ আৰু নিকাহ সম্পূৰ্ণ অনৈতিক বুলি আখ্যা দি আদালতে সিন্ধ বাল্য বিবাহ প্ৰতিৰোধ অধিনিয়মৰ ধাৰা ৩ আৰু ৪ৰ অধীনত তদন্ত কৰিবলৈ নিৰ্দেশ দিয়ে।\nলামডিং পেট্ৰল পাম্পত উত্তেজনা, ভেজাল তেল বিক্ৰী কৰাৰ অভিযোগ…\nসৰ্বশক্তিমান আমেৰিকাৰ অৰ্থনীতিত পৰা নাই কোৰোনা ভাইৰাছৰ প্ৰভাৱ…\nসাৱধান! নিজামুদ্দিন মাৰ্কাজলৈ গৈ লুকাই আছে নেকি, শেষ সময়সীমা বান্ধি দিলে চৰকাৰে, ৰুজু…\nটিহুত উৰাবাতৰি! হাতে হাতে যাঠি-জোং লৈ পথাৰে পথাৰে গঞা, গ্ৰেপ্তাৰ ৩ জন\nমনীষ তিবৰেৱাল কোৰোনাত আক্ৰান্ত হোৱাৰ মূলটো আমি ধৰিব পৰা নাই, সেইবাবে আমাৰ সন্দেহ…\nকোৰোনাৰ বিৰুদ্ধে যুঁজ দিয়াটো এখন যুদ্ধতকৈ কম নহয়, মই অকলে নহয়, আমি সকলো একেলগে আছোঃ…\nবিশ্বত কোৰোনাত আক্ৰান্ত লোকৰ সংখ্যা ১,২৭৪,৯৭৬ জনলৈ বৃদ্ধি, মৃত্যু হৈছে ৬৯,৫০১ জনৰ,…\nআগৰ\tপিছৰ 1 of 5,389


gtag('config', 'G-W90YVE8KS9'); Polling percentage in assam, অসমত নিম্ন শতাংশ দ্বিতীয় পৰ্যায় ভোটগ্ৰহণ - Bodonews.info\nPolling percentage in assam, অসমত নিম্ন শতাংশ দ্বিতীয় পৰ্যায় ভোটগ্ৰহণ\nby Bodopress April 01, 2021\nelection in assam percentage polling\nPolling percentage in assam, অসমত নিম্ন শতাংশ দ্বিতীয় পৰ্যায় ভোটগ্ৰহণ , Bodopress News.\n01 Apr 2021: Polling percentage in assam, সময় 12.45, পশ্চিম বংগত 37.42% ভোটদান, অসম 27.45% দেখা যায়. পুৱা ১০ বজাত, বিধানসভা নিৰ্বাচনৰ দ্বিতীয় পৰ্যায়ত বৃহস্পতিবাৰে অসমত ১০.৫১ শতাংশ ভোটদান শতাংশ ৰেকৰ্ড কৰা হৈছে। আজি ভোটদান কৰা ১৪ খন জিলাৰ ভিতৰত কাৰ্বি আংলঙে সৰ্বাধিক ১৫.৯৩ শতাংশ ভোটদান পঞ্জীয়ন কৰিছে আনহাতে, মৰিগাওঁয়ে মাত্ৰ ৬.৩৯ শতাংশ হে পৰিচালনা কৰিব পাৰে। টংলাৰ চামোৱাপাৰা আৰু হাহেনি গাওঁখনে মাত্ৰ ৬.৩৯ শতাংশ পৰিচালনা কৰিব পাৰে।\nনিৰ্বাচন আয়োগৰ মতে polling percentage in assam, বিধানসভা নিৰ্বাচনৰ দ্বিতীয় পৰ্যায়ত বৃহস্পতিবাৰে পুৱা ৯.১৫ বজাত অসমত ৭.৭৫ শতাংশ ভোটদান শতাংশ ৰেকৰ্ড কৰা হৈছে।\nআজি ভোটদান কৰা ১৪ খন জিলাৰ ভিতৰত polling percentage in assam বোকাজনে সৰ্বাধিক ভোটদান ১৪.২৫ শতাংশ ত পঞ্জীয়ন কৰিছে। আনহাতে Darrang ৬.২৯ শতাংশ পৰিচালনা কৰিব পাৰে। মৰিগাওঁ, আৰু ৰঙীয়াই এতিয়াও ভোটদানৰ শতাংশ ৰেকৰ্ড কৰিব পৰা নাই।\nএই পৰ্যায়ত ২৬ জন মহিলাকে ধৰি মুঠ ৩৪৫ জন প্ৰাৰ্থী নিৰ্বাচনত আছে, যাৰ বাবে গধুৰ নিৰাপত্তা আৰু কঠোৰ COVID-19 নিৰ্দেশনাৰ মাজত দিনৰ ৭ বজাৰ পৰা ৬ বজালৈ অনুষ্ঠিত হ'ব। শাসকীয় বিজেপিয়ে ৩৪ খন আসনত প্ৰতিদ্বন্দিতা কৰি আছে, আনহাতে ইয়াৰ সহযোগী আছোম গণ সমিতি (অগপ) আৰু ইউনাইটেড পিপ'লছ পাৰ্টি লিবাৰেল (UPPL) ক্ৰমান্ান্বিত ছয় আৰু তিনিখন আসনত যুঁজি আছে।\nপাথাৰকাণ্ডী আৰু আলগাপুৰত বিজেপি আৰু অগপৰ মাজত "বন্ধুত্বপূৰ্ণ প্ৰতিযোগিতা" আছে, আনহাতে বিজেপি মাজবাট আৰু কলাইগাওঁত ইউ পি পি এলৰ সৈতে একেধৰণৰ যুঁজত জড়িত হৈ আছে।\nগ্ৰেণ্ড এলায়েন্সৰ কংগ্ৰেছে ২৮ খন আসন, এআইইউডিএফসাত আৰু বোডোলেণ্ড পিপ'লছ ফ্ৰণ্ট (বিপিএফ) চাৰিখন আসনত প্ৰতিদ্বন্দিতা কৰি আছে। নৱগঠিত অসম জাতিয়া সমিতিয়ে ১৯ খন আসনত প্ৰতিদ্বন্দিতা কৰি আছে। ২৫ টা সমষ্টিত এনডিএ আৰু গ্ৰেণ্ড এলায়েন্সৰ মাজত প্ৰত্যক্ষ প্ৰতিদ্বন্দিতা আছে, আনহাতে বাকীসকলে ত্ৰিকোণীয়া যুঁজ ৰখাহৈছে।\nবিজেপি মন্ত্ৰী পৰিমল সুকলাবাইদ্য ধোলাইত কংগ্ৰেছৰ কামাখ্যা প্ৰসাদ মালাৰ সৈতে পোনপটীয়া প্ৰতিদ্বন্দিতাত আছে, আনহাতে বিজেপিৰ উপ অধ্যক্ষ আমিনুল হক লস্কৰে চনাইত এআইইউডিএফৰ কৰিম উদ্দিন বাৰবুইয়ানৰ সৈতে পোনপটীয়া প্ৰতিদ্বন্দিতাত আছে। মন্ত্ৰী পিজুশ হাজাৰিকা ক'লে জাগীৰোডৰ পৰা কংগ্ৰেছৰ স্বপন কুমাৰ মণ্ডল আৰু এজেপিৰ বুবুল দাচৰ সৈতে ত্ৰিকোণীয়া প্ৰতিযোগিতাত আৱদ্ধ হৈ আছে, আৰু তেওঁৰ কেবিনেট সহকৰ্মী ভবেশ কলিতাই ৰঙিয়া সমষ্টিত এজেপিৰ বাবুল চাহাৰীয়াৰ সৈতে পোনপটীয়া যুঁজত আছে।\nৰাজ্যসভাৰ সাংসদ বিশ্বজিত দৈমাৰীয়ে পানেৰীত বিপিএফৰ কৰুণা কান্ত স্ৱাৰগাৰীৰ বিৰুদ্ধে যুঁজ কৰি আছে, আনহাতে এআইইউডিএফৰ চিৰাজুদ্দিন আজিমল, এজন প্ৰাক্তন সাংসদ আৰু বিধায়ক, যমুনামুখৰ অগপৰ সদিকুল্লাহ ভূয়ানৰ বিৰুদ্ধে নিৰ্বাচনত যুঁজি আছে।\nকাটিগোৰাৰ পৰা বিজেপিৰ টিকটত প্ৰতিদ্বন্দিতা কৰা প্ৰাক্তন কংগ্ৰেছ মন্ত্ৰী গৌতম ৰয়ে তেওঁৰ প্ৰাক্তন দলৰ সহকৰ্মী খাললিলুদ্দিন মজুমদাৰৰ সৈতে পোনপটীয়া যুঁজত আছে। গৌতমৰ পুতেক ৰাহুল ৰয়ে, এজন স্বতন্ত্ৰ হিচাপে প্ৰতিদ্বন্দিতা কৰি প্ৰাক্তন কংগ্ৰেছ মন্ত্ৰী অজিত সিং আৰু উধৰবণ্ডৰ বিজেপিবিধায়ক মিহিৰ কান্তি শ্বোমৰ সৈতে ত্ৰিকোণীয়া প্ৰতিদ্বন্দিতা ত আছে। গৌতম ৰয়ৰ বহাৰী ডেইজি ৰয়েও আলগাপুৰৰ পৰা স্বতন্ত্ৰ হিচাপে প্ৰতিদ্বন্দিতা কৰি আছে য'ত অগপৰ আফতাবুদ্দিন লস্কৰ আৰু বিজেপিৰ মুন স্বৰ্গনাকাৰে 'বন্ধুত্বপূৰ্ণ প্ৰতিযোগিতা'ত এআইইউডিএফৰ বৰ্তমানৰ বিধায়ক নিজামুদ্দিন চৌধুৰীৰ বিৰুদ্ধে যুঁজ কৰিব।\nচিলছৰত, বৰ্তমানৰ বিজেপি বিধায়ক দিলীপ পল, এতিয়া দলৰ পৰা বহিষ্কাৰ কৰা হৈছে, এজন স্বতন্ত্ৰ হিচাপে প্ৰতিদ্বন্দিতা কৰি আছে আৰু বিজেপিৰ দিপায়ান চক্ৰৱৰ্তী আৰু কংগ্ৰেছৰ তামাল কান্তি বানিকৰ সৈতে প্ৰতিযোগিতাত বন্ধ হৈ আছে। আন এজন বিজেপি মন্ত্ৰী সুম ৰংহাং, টিকট অস্বীকাৰ কৰাৰ পিছত কংগ্ৰেছত যোগদান কৰিছিল আৰু দিফুত বিজেপিৰ বিদ্য চিং এংগলেংৰ বিৰুদ্ধে পোনপটীয়া যুঁজত বন্ধ হৈ আছে।\nদ্বিতীয় পৰ্যায়ৰ বাবে ৩১০ টা কোম্পানীৰ বাহিনী মোতায়েন কৰাৰ সৈতে কঠোৰ নিৰাপত্তাৰ মাজত নিৰ্বাচন অনুষ্ঠিত হ'ব বুলি এজন বিষয়াই কয়। বৰাক উপত্যকা, পাহাৰ জিলা আৰু মধ্য আৰু নিম্ন অসমৰ কিছু অংশৰ ১৩ খন জিলাৰ সকলো সমষ্টিত গুৰুত্বপূৰ্ণ অঞ্চলত কঠোৰ নিৰীক্ষণৰ সৈতে দুপইচঘীয়া টহল চলাই আছে।\nমুঠ ৭৩,৪৪,৬৩১ জন ভোটাৰে ৩৪৫ জন প্ৰাৰ্থীৰ ভাগ্য নিৰ্ধাৰণ কৰিব। ইয়াৰে ৩৭,৩৪,৫৩৭ জন পুৰুষ আৰু ৩৬,০৯,৯৫৯ জন মহিলা, আনহাতে ১৩৫ জন তৃতীয় লিংগ ভোটাৰ। ৫,৭৭৪ টা চৌহদত মুঠ ১০,৫৯২ টা ভোটকেন্দ্ৰ স্থাপন কৰা হৈছে। ৫৫৬ টা ভোটকেন্দ্ৰ আছে য'ত কেৱল মহিলা বিষয়ানিয়োগ কৰা হ'ব, আনহাতে ১১৭ টা মডেল ভোটকেন্দ্ৰ আছে।\nৱেবকাষ্টিং সুবিধা ৫,৩১৫ টা ভোটকেন্দ্ৰত উপলব্ধ হ'ব। দ্বিতীয় পৰ্যায়ৰ বাবে মুঠ ৪২,৩৬৮ জন ভোটগ্ৰহণ কৰ্মী মোতায়েন কৰা হৈছে। তেওঁলোকৰ ভিতৰত, ১,৫১৬ জন মঙলবাৰে দূৰৱৰ্তী স্থানত স্থাপন কৰা ভোটকেন্দ্ৰত উপনীত হ'বলৈ ৰাওনা হৈছিল, বিশেষকৈ ডিমা হাচাও, কাৰ্বি আংলং আৰু পশ্চিম কাৰ্বি আংলং ৰ তিনিখন পাহাৰীয়া জিলাত, চৰকাৰী সূত্ৰই কয়।\n80 বছৰতকৈ অধিক বয়সৰ 21,281 জন লোক আৰু 5,407 জন বিকলাঙ্গ ব্যক্তিক ডাক বেলট জাৰী কৰা হৈছে। ইলেক্ট্ৰনিকভাৱে সংক্ৰমিত ডাক বেলট চিষ্টেম (ইটিপিবিএছ)ৰ জৰিয়তে মুঠ ১৭,১৬৪ জন ভোটাৰ জাৰী কৰা হৈছে।\nPolling percentage in assam, অসমত নিম্ন শতাংশ দ্বিতীয় পৰ্যায় ভোটগ্ৰহণ Reviewed by Bodopress on April 01, 2021 Rating: 5\nTags : election in assam percentage polling